Selepas dilabel ‘pakatan korup’, UMNO-BN tak mahu hadir Jelajah Mega Madani Selangor

Jelajah Mega Madani Selangor di Shah Alam tidak akan dihadiri UMNO-Barisan Nasional (BN) pada malam ini.

Langkah UMNO-BN Selangor tidak hadir ke program politik anjuran kerajaan campuran itu susulan kritikan pemimpin DAP yang melabel “pakatan korup” terhadap rakan satu kerajaan tersebut semalam.

Menurut laporan FMT, Timbalan Pengerusi UMNO Selangor Datuk Johan Aziz berkata Pengerusi BN Datuk Seri Ahmad Zahid Hamidi juga tidak akan hadir ke program bakal menampilkan Perdana Menteri Datuk Seri Anwar Ibrahim yang juga pengerusi Pakatan Harapan (PH).

Jelasnya, keputusan itu dibuat kerana pihaknya tidak dipanggil berbincang oleh PH berhubung penganjuran program terbabit.

“Saya tak boleh cakap boikot, tetapi jemput itu macam tak penting. Cuma secara “RSVP” (pengesahan kehadiran)…jadi kita beritahu tak datang.

“Ini (Jelajah Mega Madani Selangor) jelajah mereka, biar mereka jalan dulu,” katanya menjelaskan program khas BN-PH akan dianjurkan dalam masa terdekat selepas perbincangan diadakan.

Menerusi hantaran di Facebook rasmi PH, Jelajah Mega Madani Selangor bakal menampilkan pimpinan utama PH dan BN yang akan bekerjasama pada Pilihan Raya Negeri (PRN).

Selain Anwar dan Zahid, pemimpin lain antaranya Setiausaha Agung DAP Anthony loke, Ketua PH Selangor Datuk Seri Amirudin Shari dan Pengerusi UMNO Selangor Datuk Megat Zulkarnain Omardin.

Mengikut aturcara dikeluarkan penganjur, jelajah itu akan dimulai dengan pelancaran jentera pilihan raya PH dan BN.


Tindakan beku akaun Bersatu, DAP paling suka lihat parti Melayu ditindas?

Pembekuan akaun parti Bersatu akan memberi kesan kepada persediaan untuk menghadapi Pilihan Raya Negeri (PRN) yang bakal berlangsung pada masa terdekat.

Prestasi dan sokongan dikalangan orang Melayu kepada Bersatu dan PAS semasa Pilihan Raya Umum Ke-15 (PRU-15) membimbangkan Pakatan Harapan (PH) yang hanya mendapat 11 peratus sokongan orang Melayu, paling takut semestinya DAP kerana mereka kini sudah berjaya menguasai UMNO.

DAP menyedari, UMNO kini bukan lagi musuh mereka kerana sudah tidak lagi mempunyai sokongan kuat daripada orang Melayu dan boleh dikatakan tidak relevan untuk membantu PH dalam menghadapi PRN nanti.

Jadi, tidak hairan serangan berterusan terhadap Perikatan Nasional (PN) perlu dijalankan dengan pelbagai apa cara sekalipun, ia termasuk langkah membekukan akaun yang diambil Suruhanjaya Pencegahan Rasuah Malaysia (SPRM) baru-baru ini.

Langkah membekukan akaun itu paling mengembirakan DAP kerana bimbang kebangkitan parti teras orang Melayu, PAS dan Bersatu secara tidak langsung dapat disekat terutamanya menjelang PRN yang semakin hampir.

Malah, semalam seorang pemimpin DAP secara terbuka menyatakan sokongan kepada SPRM untuk terus membekukan akaun Bersatu dan ia dilihat mempunyai motif politik yang bertujuan untuk melemahkan PN.

Kebangkitan orang Melayu semasa PRU-15 lalu menggerunkan DAP, usaha mereka memecahkan UMNO sudah berjaya dan kini sudah duduk sekatil dan kini usaha seterusnya adalah menghancurkan dua parti yang mendapat sokongan majoriti orang Melayu iaitu PAS dan Bersatu.

Jika dahulu UMNO menjadi sasaran serangan DAP, tetapi kini terbalik pula apabila UMNO kini sudah menjadi sahabat dan dianggap wira kerana menyokong PH dan membantu Datuk Seri Anwar Ibrahim menjadi Perdana Menteri.

Semalam, Ahli Parlimen (MP) DAP, Chong Zemim menggesa supaya akaun parti Bersatu yang dibekukan SPRM diteruskan dalam siasatan yang sedang dijalankan ketika ini.

MP Kampar itu berkata SPRM perlu meneruskan tindakan terhadap Bersatu sama seperti yang pernah dilakukan sebelum ini dibawah kerajaan PH yang bertindak membekukan akaun UMNO dalam siasatan yang pernah dijalankan.

“Prosedur operasi standard SPRM adalah untuk membekukan akaun bank semasa siasatan berhubung dakwaan korupsi.

“Ketika UMNO disiasat semasa skandal 1MDB (1Malaysia Development Berhad), akaun bank parti itu juga dibekukan. Mengapa Bersatu, yang kini sedang disiasat, meminta keistimewaan agar pembekuan akaun mereka dibatalkan?” kata Chong, yang juga setiausaha publisiti DAP Perak.

UMNO sebelum ini juga dibekukan akaun mereka semasa PH mengambilalih kerajaan pada 2018 dan ia serba sedikit menjejaskan parti tersebut kerana tidak mempunyai sumber untuk membiayai parti mereka.

Nampaknya, langkah sama diulangi pula terhadap Bersatu dan kerajaan campuran mahu menekan parti musuhnya dengan menggunakan agensi kerajaan yang dikawal mereka ketika ini.

Alasan kononnya kempen PN mewah tidak masuk akal sama sekali, malah pemimpin PH juga dilihat berbelanja mewah dengan poster besar dan menggunakan helikopter sewa semasa PRU-15 yang lalu.

Bersatu sudah mencabar DAP dan PKR untuk mendedahkan akaun parti mereka, tetapi sehingga hari ini masih membisu dan tidak memberi jawapan.

Mengapa takut pula DAP dan PKR mahu mendedahkan akaun mereka?


1MDB: Perbicaraan kes ketiga melibatkan Najib bermula esok

Kes ketiga melibatkan bekas Perdana Menteri, Datuk Seri Najib Razak akan mula dibicarakan esok berhubung dana 1Malaysia Development Bhd (1MDB).

Selain Najib, perbicaraan esok juga akan melibatkan bekas Ketua Setiausaha Perbendaharaan Tan Sri Dr Mohd Irwan Serigar Abdullah yang berhadapan pertuduhan enam pertuduhan pecah amanah jenayah (CBT) membabitkan penyelewengan RM6.64 bilion dana kerajaan untuk pembayaran balik hutang 1MDB, termasuk hutang kepada Syarikat Pelaburan Petroleum Antarabangsa (IPIC) yang berpangkalan di Abu Dhabi.

Menurut laporan media, perbicaraan akan berlangsung selama empat hari di hadapan hakim Mahkamah Tinggi Datuk Muhammad Jamil Hussin.

Minggu lalu, Mahkamah Persekutuan, dalam keputusan majoriti, menolak bidaan semakan Najib untuk kes pertamanya berkaitan 1MDB membabitkan bekas anak syarikat dana pelaburan strategik itu SRC International Sdn Bhd, sekali gus mengekalkan sabitan dan hukuman penjaranya.

Najib berada di balik penjara sejak Ogos tahun lepas, selepas didapati bersalah atas kesemua tujuh pertuduhan dan dihukum hukuman penjara 12 tahun serta denda RM210 juta.

Pada 24 Okt 2018, Najib, 67, dan Mohd Irwan Serigar, 63, mengaku tidak bersalah atas enam pertuduhan pecah amanah ke atas harta kerajaan Malaysia berjumlah RM6.6 bilion berkaitan bayaran kepada IPIC.

Mereka dituduh melakukan kesemua kesalahan itu di Kompleks Kementerian Kewangan Malaysia di Putrajaya antara 21 Dis 2016 dan 18 Dis 2017, mengikut Seksyen 409 Kanun Keseksaan yang dibaca bersama Seksyen 34 kanun sama, yang memperuntukkan hukuman penjara maksimum 20 tahun dan sebatan serta boleh dikenakan denda, jika sabit kesalahan.


Briged Al-Qassam cabar Israel serang habis-habisan jika berani

Briged Izzuddin Al-Qassam (Al-Qassam) mencabar rejim Israel menggerakkan seluruh tentera Zionis dan menyerang Palestin jika ingin melihat kehancuran lebih besar di kalangan askar rejim itu.

Jurucakap Briged Al-Qassam, Abu Ubaidah menyifatkan serangan balas pejuang Palestin ke atas rejim Israel adalah sangat senang, malah lebih mudah daripada mereka minum air.

Malah, pejuang berani mati briged berkenaan – sayap tentera Pergerakan Perjuangan Islam Palestin (Hamas) – juga sudah bersiap sedia untuk bertempur dengan askar rejim Zionis jika cabaran itu disahut.

“Tindakan kami membalas serangan anda (rejim Israel) dengan roket di Dimona, Tel Aviv dan wilayah lain adalah lebih mudah daripada kami minum air.

“Gerakkan lah semua pasukan anda (Israel) dari laut, udara dan darat, Kami menyediakan pilihan untuk anda bagaimana cara untuk mati. Ia akan membuatkan anda menyesal,” katanya dalam kenyataan hari ini.

Dimona yang terletak 147.8 kilometer dari ibu negara Israel, Tel Aviv, menempatkan logi simpanan minyak Israel. Kedudukannya juga hanya 13 kilometer dari Pusat Penyelidikan Nuklear Israel di Gurun Negev.

Loji berkenaan terbakar selepas 15 roket dilancarkan Briged Al-Qassam dari Semenanjung Gaza mengenai sasaran.

Loji simpanan minyak rejim Israel di Dimona terbakar selepas 15 roket dilancarkan Briged Al-Qassam dari Semenanjung Gaza mengenai sasaran.

Abu Ubaidah berkata kejayaan serangan roket dan peluru berpandu Briged Al-Qassam serta pejuang Palestin lain membuktikan kerapuhan sistem pertahanan rejim Israel.

Dalam pada itu beliau menasihatkan semua syarikat pengangkutan menghentikan penerbangan ke Israel bagi mengelak terkena roket dilancarkan dari Semenanjung Gaza.

Nasihat itu dibuat sejurus Briged Al-Qassam buat pertama kali menyerang Lapangan Terbang Antarabangsa Ramon yang terletak 250 kilometer dari Semenanjung Gaza. – Agensi


Anak derhaka! Kerana dadah sanggup pukul ibu hingga patah gigi

Angkara dadah, seorang anak sanggup menampar ibu sendiri hingga patah gigi dalam kejadian di sebuah kampung di Padang Terap, Kedah, kira-kira jam 6.30 petang, Khamis lalu.

Warga emas berusia 68 tahun berkenaan turut ditendang anak lelakinya yang berusia 30-an itu.

Difahamkan, kejadian berkenaan berpunca daripada rasa tidak puas hati suspek yang berang selepas dia bertanyakan jumlah anak dimiliki mangsa sebelum wanita terbabit menjawab yang dia mempunyai empat anak, menurut HMetro.

Ketua Polis Daerah Padang Terap Deputi Superintendan Mulkiaman Manzar dipetik sebagai berkata, ketika berada di dapur di rumah mereka, suspek bertanyakan berapa jumlah anak ibunya.

“Sebaik ibunya menjawab soalan berkenaan, suspek terus menampar pipi kiri wanita terbabit membuatkan mangsa terus ke bilik tidur.

“Bagaimanapun, suspek yang masih tidak berpuas hati mengekori ibunya hingga ke bilik tidur.

“Suspek menampar lagi kedua-dua pipi wanita berkenaan hingga patah gigi bawah selain turut menendang mangsa sebanyak dua kali,” katanya.

Menurutnya, mangsa yang bimbang dengan keselamatan dirinya membuat laporan polis sehari selepas kejadian.

“Susulan itu, polis berjaya mengesan dan menahan suspek serta mendapatkan perintah reman bagi membantu siasatan mengikut Seksyen 325 Kanun Keseksaan.

“Siasatan awal mangsa mendakwa dia sering diperlakukan demikian oleh suspek dan mengesyaki anaknya bertindak demikian kerana di bawah pengaruh dadah,” katanya.


2 hari sebelum penamaan calon, PM umum pemberian duit

Menjelang pilihan raya negeri (PRN) yang dijadualkan bulan depan, Perdana Menteri, Datuk Seri Anwar Ibrahim hari ini mengumumkan pemberian RM100 kepada lebih 10 juta rakyat yang akan dikreditkan dalam e-dompet.

Anwar yang juga Menteri Kewangan berkata, penerima manfaat ini merupakan mereka yang berpendapatan tahunan RM100,000 dan ke bawah.

“Melihat akan kejayaan dan impak besar program e-tunai kepada masyarakat, kerajaan bersetuju untuk menawarkan kredit e-tunai sebanyak RM100 kepada semua rakyat dewasa Malaysia yang berpendapatan RM100,000 setahun dan ke bawah.

“Bilangan penerima yang layak dianggarkan melebihi 10 juta rakyat iaitu merangkumi golongan B40 dan M40 dengan dana sekitar RM1 bilion,” katanya ketika berucap pada Majlis Peluncuran Ekonomi Madani: Memperkasa Rakyat di Kuala Lumpur, hari ini.

Pengumuman ini dibuat dua hari sebelum penamaan calon bagi PRN di enam negeri yang dijadualkan pada Sabtu, 29 Ogos 2023 ini.

Bulan lalu, kerajaan mengagihkan RM200 dalam bentuk kredit e-tunai di bawah program e-Tunai Belia Rahmah melibatkan kira-kira dua juta belia berumur 18 hingga 20 tahun dan pelajar di Institusi Pengajian Tinggi (IPT) dengan jumlah peruntukan RM400 juta.

Dalam ucapan sama, Anwar turut mengumumkan pemberian bantuan khas penghargaan sebanyak RM300 kepada penjawat awam gred 56 ke bawah termasuk lantikan kontrak.

Sementara itu, pesara kerajaan pula akan menerima bantuan khas penghargaan sebanyak RM200 termasuk pesara berpencen, penerima pencen terbitan, pesara Kumpulan Wang Simpanan Pekerja (KWSP), pesara bersara pilihan dan belum menerima pencen, veteran berpencen serta veteran tidak berpencen.

Katanya, bantuan yang memanfaatkan 1.3 juta penjawat awam dan lebih sejuta pesara itu akan diberikan dalam tempoh dua minggu dan sebagai permulaan sementara menunggu proses pelarasan gaji dan elaun penjawat awam selesai diperincikan.

“Sementara kajian gaji dan elaun diperincikan, kerajaan akan menyediakan bantuan khas penghargaan sebanyak RM300 kepada penjawat awam gred 56 dan ke bawah serta RM200 kepada pesara kerajaan.

“Saya arahkan Kementerian Kewangan agar dapat meluluskan dan menyalurkan bantuan khas ini dalam tempoh dua minggu dari sekarang.

“Dengan pemberian permulaan ini, diharap penjawat awam akan terus berusaha gigih untuk menyokong hasrat melaksanakan pembaharuan Ekonomi Madani, memberi perkhidmatan terbaik, sekali gus membantu ruang fiskal kerajaan agar hasrat kerajaan untuk merealisasikan gaji baharu perkhidmatan awam menjadi kenyataan,” katanya.


Ringgit ditutup rendah lagi berbanding dolar

Ringgit ditutup rendah berbanding dolar AS berikutan harga minyak yang merosot dan tekanan yang ditingkatkan oleh jangkaan meningkat mengenai keputusan kenaikan kadar faedah yang agresif oleh Rizab Persekutuan Amerika Syarikat esok, kata penganalisis.

Pada 6 petang, mata wang tempatan merosot kepada 4.5585/5595 berbanding dolar AS daripada 4.5495/5515 pada Isnin, lapor Bernama.

Penganalisis Pasaran Kanan OANDA Eropah Craig Erlam berkata bank pusat, termasuk Bank of England, Swiss National Bank dan South African Reserve Bank, telah bersedia pada minggu ini untuk memberikan kenaikan kadar yang besar dalam usaha berterusan memerangi inflasi.

“Bank of Japan juga akan bermesyuarat pada Khamis tetapi topik perbincangan dijangka mengenai cara untuk menjana inflasi yang mampan dan yen yang meningkat,” katanya dalam nota penyelidikan.

Pada masa ini, harga minyak mentah Brent merosot 0.16 peratus kepada US$91.85 setong.

Sementara itu, ringgit diniagakan rendah berbanding sekumpulan mata wang utama.

Ia susut berbanding pound kepada 5.2049/2060 daripada 5.1678/1700 semalam dan merosot berbanding dolar Singapura kepada 3.2341/2353 daripada 3.2261/2278 sebelum ini.

Unit tempatan turut susut berbanding euro kepada 4.5608/5618 daripada 4.5372/5392 pada Isnin dan berkurangan berbanding yen Jepun kepada 3.1725/1734 daripada 3.1706/1724 semalam.


Sekolah di Johor, Terengganu dibuka 7 November

Sekolah di Johor dan Terengganu akan bermula 7 November ini mengikut ketetapan Fasa 4 Pelan Pemulihan Negara (PPN), kata Kementerian Pendidikan Malaysia (KPM), hari ini.

Pembukaan semula sekolah itu dibuat susulan pengumuman Perdana Menteri Datuk Seri Ismail Sabri Yaakob, Jumaat lalu yang memaklumkan kedua-dua negeri itu kini beralih ke Fasa 4 PPN berkuat kuasa esok.

KPM dalam kenyataan memaklumkan pembukaan semula sekolah akan melibatkan kemasukan bagi murid Tahap 1 (Tahun 1, 2 dan 3) sekolah rendah serta pelajar Tingkatan Tiga dan Tingkatan Empat sekolah menengah, manakala institusi pendidikan swasta yang berdaftar bawah KPM akan beroperasi mengikut jadual masing-masing.

“Bagaimanapun berikutan 7 November adalah cuti tambahan yang diperuntukkan dalam takwim KPM sempena perayaan Deepavali, maka sekolah kerajaan bawah KPM di kedua-dua negeri hanya akan memulakan operasinya pada 8 November.

“Kehadiran murid Tahap 2 (Tahun 4, 5 dan 6) sekolah rendah serta kelas peralihan, Tingkatan Satu dan Tingkatan Dua sekolah menengah bagi kedua-dua negeri itu pula akan bermula pada 14 November,” menurut kenyataan itu.

KPM menjelaskan penetapan pengoperasian institusi pendidikan bawah kementerian itu akan mengikut fasa baharu yang akan dilaksanakan selepas dua minggu daripada tarikh peralihan fasa di sesebuah negeri.

Sehubungan itu, menurut KPM pada masa ini pengoperasian institusi pendidikan di Johor dan Terengganu adalah berdasarkan ketetapan Fasa 3 PPN sehinggalah ia beralih kepada fasa seterusnya pada 7 November.

KPM menyarankan agar ketetapan yang dibuat itu turut terpakai di semua institusi pendidikan yang tidak berdaftar dengan KPM termasuk institusi pendidikan bawah kerajaan negeri.

Sementara itu, sehingga semalam, sebanyak 45.1 peratus atau 162,377 remaja di Johor berusia 12 hingga 17 tahun yang majoritinya pelajar sekolah, telah melengkapkan suntikan vaksin masing-masing, manakala 88.3 peratus atau 317,827 lagi menerima sekurang-kurangnya satu dos.

Sementara di Terengganu pula seramai 67,413 remaja atau 48.8 peratus telah lengkap divaksin, dan 86.5 peratus atau 119,526 lagi menerima sekurang-kurangnya satu dos.


PRU-15: Azmin yakin anak muda, pengundi baharu sokong PN

Pengarah Pilihan Raya Perikatan Nasional (PN) Datuk Seri Mohamed Azmin Ali yakin anak muda yang menjadi pengundi baharu pada Pilihan Raya Umum Ke-15 (PRU-15) akan datang akan memberi sokongan kepada gabungan itu.

Ini kerana katanya, kalangan anak muda telah menerima pelbagai manfaat daripada Kerajaan PN di bawah pimpinan Tan Sri Muhyiddin Yassin sebelum ini.

“Penglibatan pengundi baharu khususnya dalam kalangan anak-anak muda yang menerima pelbagai manfaat besar daripada kerajaan pimpinan Muhyiddin Yassin diyakini akan mendorong kejayaan PN.

“Kita cuba sedaya upaya untuk cipta pekerjaan untuk mereka dan saya yakin dengan penglibatan pengundi-pengundi ini, Insya-Allah PN akan mencapai kemenangan, termasuk Parlimen Gombak akan kekal kerusi PN,” katanya.

Beliau yang juga penyandang kerusi Parlimen Gombak berkata Malaysia adalah negara demokrasi dan mana-mana pihak serta parti politik boleh menyertai pilihan raya yang diadakan.

Sambil meminya pemilih untuk keluar mengundi dan membuat keputusan tepat demi masa depan mereka dan generasi akan datang, Azmin berkata dalam pilihan raya, kuasa di tangan rakyat.

“Ini proses demokrasi, mana-mana parti boleh sertai pilihan raya. Akhirnya yang menentukan kemenangan adalah rakyat. Kuasa di tangan mereka,” katanya kepada media ketika ditemui pada Sambutan Hari Miti 2022 di Taman Melawati yang terletak dalam kawasan Parlimen Gombak di Selangor, hari ini (16 Oktober 2022).

Mengenai siapa yang akan bertanding di kerusi Parlimen yang disandangnya itu, Azmin yakin PN mampu mempertahankan kerusi itu pada PRU-15 nanti.

Menteri Kanan Perdagangan Antarabangsa dan Industri itu berkata pengundi di Parlimen itu pastinya akan membuat keputusan bijak memilih calon yang layak dan berupaya membawa suara rakyat.

“Terpulang kepada kebijaksanaan Presiden Bersatu (untuk meletak calon di Gombak),” katanya yang turut yakin rekod perkhidmatannya sebagai wakil rakyat di Parlimen itu juga akan menjadi cerminan pengundi untuk membuat pilihan.

“Saya serahkan kepada rakyat Gombak, tetapi saya yakin mereka mengenali saya sekian lama. Mereka melihat bagaimana apabila saya diberi tanggungjawab besar.”

Pada PRU-14, Azmin memenangi kerusi Parlimen Gombak mewakili PKR dengan meraih 75,113 undi, menewaskan calon UMNO yang memperoleh 26,392 undi, manakala PAS sebanyak 17,537 undi.


Pengarah kanan Bukit Aman, bekas diplomat disaman fitnah pegawai SB

Seorang pegawai polis Cawangan Khas (SB) memfailkan dua saman fitnah terhadap seorang pengarah kanan Bukit Aman dan bekas diplomat kerana menuduhnya membuat tuntutan palsu pada 2020 dan 2021.

Pegawai terbabit, Asisten Superintendan Azwan Jamaldin didakwa membuat beberapa tuntutan palsu berjumlah RM63,704 bagi menyelenggara dan membaiki kenderaan pegawai perhubungan polis Malaysia di Pontianak, Indonesia.

Harian Metro melaporkan, saman itu yang dibuat secara berasingan menamakan Pengarah Jabatan Pengurusan Bukit Aman, Datuk Ramli Din serta bekas konsul Malaysia ke Pontianak, Mohiuddin Ghazali sebagai defendan difailkan di Mahkamah Sesyen Kuala Lumpur, minggu lalu.

Berdasarkan writ saman itu, Azwan mendakwa Mohiuddin secara palsu dan berniat jahat menulis dan menerbitkan kenyataan berbentuk fitnah mengenainya menerusi emel antara 23 Disember 2020 dan 8 Mac 2021.

Mohiuddin didakwa menulis emel kepada seorang pegawai Wisma Putra pada Ogos 2021 untuk menggesa pasukan petugas menyiasat tuntutan perbelanjaan Azwan.

Pasukan petugas itu kemudian mengesahkan Azwan memalsukan tuntutan berkenaan.

Beliau turut mendakwa Ramli menulis surat yang didakwa berunsur fitnah pada 23 Mac 2021 berdasarkan dakwaan Mohiuddin dan menghantarnya kepada beberapa pegawai tertinggi polis.

Mereka termasuk bekas Pengarah Cawangan Khas, Datuk Mohamed Farid Abu Hassan; Timbalan Pengarah Cawangan Khas II, Datuk Cheong Koon Kock; Ketua Penolong Pengarah E7 Cawangan Khas, Senior Asisten Komisioner Aida Abdul Hamid; Ketua Polis Negara ketika itu serta kerajaan.

Azwan yang menuntut ganti rugi daripada defendan mendakwa reputasinya sebagai anggota polis tercemar teruk dan beliau tidak dinaikkan pangkat disebabkan tuduhan itu.

Peguam Azwan, M. Manoharan mengesahkan beliau memfailkan saman itu bagi pihak anak guamnya di Mahkamah Sesyen Kuala Lumpur pada 23 Mei lalu.

Katanya, semasa pengurusan kes, mahkamah meminta Ramli memfailkan pembelaannya sebelum 15 Jun depan manakala pengurusan kes membabitkan Mohiuddin pada 3 Jun ini. – Artikel kredit SatuBerita


Penganggur didakwa bunuh teman wanita berusia 16 tahun

Seorang penganggur dihadapkan ke Mahkamah Majistret Klang hari ini atas pertuduhan membunuh teman wanitanya di rumah lelaki itu pada bulan lepas.

Lee Wei Shen, 24, mengangguk faham selepas pertuduhan terhadapnya dibacakan di hadapan Majistret Amirul Asyraf Abd Rasid yang kemudiannya menetapkan 7 Sept depan untuk sebutan kes bagi mendapatkan laporan kimia, toksikologi, bedah siasat dan forensik, menurut laporan Bernama.

Tiada pengakuan direkodkan daripada tertuduh kerana kes bunuh di bawah bidang kuasa Mahkamah Tinggi.

Lee didakwa membunuh seorang remaja perempuan berumur 16 tahun di sebuah rumah di Kampung Idaman, Pelabuhan Klang pada 3.40 pagi 26 Jun lepas. Dia dituduh mengikut Seksyen 302 Kanun Keseksaan yang memperuntukkan hukuman gantung sampai mati, jika sabit kesalahan.

Pendakwaan dikendalikan Timbalan Pendakwa Raya Nuruljannah Aimi manakala tertuduh tidak diwakili peguam.

Media sebelum ini melaporkan seorang pelajar perempuan berusia 16 tahun mati dipercayai dibunuh oleh teman lelakinya di rumah lelaki itu di Kampung Idaman.


4 ADUN mohon pinda saman isu undang-undang antilompat parti

Empat Ahli Dewan Undangan Negeri (ADUN) Pulau Pinang yang berdepan prospek kehilangan kerusi di bawah undang-undang antilompat parti negeri itu akan memfailkan pindaan kepada saman pemula (OS) mereka dengan mendakwa undang-undang itu melanggar kebebasan bersuara di bawah Seksyen 10 (1) A Perlembagaan Persekutuan.

Keempat-empat ADUN itu ialah Zulkifli Ibrahim (Sungai Acheh), Dr Afif Bahardin (Seberang Jaya), Khaliq Mehtab Mohd Ishaq (Bertam) dan Zolkifly Md Lazim (Telok Bahang) yang memfailkan tiga saman berasingan.

Peguam yang mewakili mereka, Chetan Jethwani, meminta Mahkamah Tinggi Pulau Pinang memberi masa untuk mengemukakan pindaan kepada OS yang difailkan terhadap Speaker Dewan Undangan Negeri (DUN) dan DUN Pulau Pinang untuk mencabar Perkara 14A(1) Perlembagaan Negeri Pulau Pinang, dan menghalang empat kerusi itu daripada diisytiharkan kosong.

Beliau memberitahu mahkamah bahawa plaintif mahu mengemukakan pindaan kepada OS berikutan keputusan Mahkamah Persekutuan yang mengisytiharkan Perkara 14A(1) Perlembagaan Negeri sebagai sah dan selaras dengan Perkara 10(1)(c) Perlembagaan Persekutuan.

“Kami ingin memohon untuk meminda OS didengar kerana kami ingin menjelaskan mengapa kami meminta pindaan ini,” katanya kepada mahkamah hari ini ketika pendengaran OS itu.

Pesuruhjaya Kehakiman Azizan Md Arshad pada mulanya enggan membenarkan plaintif mengemukakan pindaan itu.

“Biar saya melupuskan OS dahulu dan anda boleh menyerahkan OS lain dan bukannya menyerahkan pindaan kepada OS,” katanya memetik laporan MalayMail.

Beliau menambah bahawa OS adalah berhubung dengan Perkara 10 (1) (c) mengenai hak persatuan manakala pindaan yang mereka minta adalah pada Perkara 10A mengenai hak kebebasan bersuara.

“Keputusan Mahkamah Persekutuan tidak menghalang mereka bercakap, kebebasan bersuara masih ada, mereka masih boleh bercakap di Parlimen atau DUN,” katanya.

Beliau menegaskan bahawa peguam defendan juga telah membantah perkara ini dan bahawa mahkamah perlu melupuskan OS selepas keputusan Mahkamah Persekutuan.

“Sekarang isu di sini ialah ada OS, ada soalan yang dikemukakan dan ia dirujuk kepada Mahkamah Persekutuan, mereka membuat keputusan dan menghantarnya semula untuk saya selesaikan,” katanya.

“Apa yang anda katakan sekarang, sama ada ia isu langsung atau tidak, ia tidak penting, isunya ialah sama ada kita boleh meletakkan pindaan itu untuk diputuskan dengan OS,” tambahnya.

Chetan berhujah bahawa ADUN tidak boleh menggunakan kebebasan bersuara sepenuhnya dan jika mereka bersuara menentang parti masing-masing, mereka akan dipecat.

“Ini secara berkesan menghalang mereka daripada bercakap tentang apa-apa sahaja,” katanya.

Mengenai perkara ini, Azizan berkata keputusan Mahkamah Persekutuan adalah jelas.

“Apabila mereka memilih kumpulan itu, perlu mematuhi kumpulan itu,” katanya.

Sementara itu, Surendra Ananth, yang mewakili defendan, memberitahu mahkamah bahawa permohonan untuk meminda OS adalah satu gerakan taktikal untuk menangguhkan kes itu.

“Jika mereka mahu menimbulkan hujah baharu, mereka harus memfailkan OS baharu,” katanya.

Bagaimanapun, beliau berkata sekiranya mahkamah memutuskan untuk mendengar permohonan pindaan itu, beliau meminta mahkamah mengendalikannya dengan segera supaya tiada lagi kelewatan.

“Ini kerana terdapat perintah persetujuan supaya negeri tidak membentangkan usul supaya mereka mengosongkan kerusi sehingga OS dilupuskan di mahkamah,” katanya.

Azizan akhirnya memberi masa kepada plaintif untuk mengemukakan permohonan bagi meminda OS selepas secara sinis bertanya sama ada mereka boleh mengemukakan permohonan itu hari ini atau memerlukan empat bulan untuk melakukannya.

Beliau memberi tempoh dua minggu kepada mereka untuk mengemukakan permohonan yang mana hujah mereka akan didengar pada 14 September dan selepas itu, OS juga akan didengar.

“Saya akan memberi masa dua minggu untuk kedua-dua pihak berhujah mengenai kedua-dua pindaan itu dan sama ada mahu meminta OS dibatalkan,” katanya.

Di luar mahkamah, Chetan berkata mereka juga akan mengemukakan satu lagi pindaan kepada OS untuk mengatakan bahawa negeri tidak mempunyai kuasa menggubal Perkara 14A tanpa pindaan Persekutuan terlebih dahulu.

Pada penghujung 2020, empat ADUN itu memfailkan tiga saman berasingan terhadap DUN dan Speaker negeri untuk mencabar usul yang diperkenalkan pada Oktober 2020 supaya keempat-empat mereka mengosongkan kerusi dan pilihan raya kecil diadakan.

Usul itu dibentangkan di bawah Perkara 14A Perlembagaan Negeri Pulau Pinang yang menetapkan bahawa ADUN hendaklah mengosongkan kerusinya jika telah dipilih sebagai calon parti politik, dia meletakkan jawatan atau dipecat daripada parti atau setelah dipilih selain sebagai calon parti politik, dia menyertai parti politik lain.

Undang-undang itu juga menetapkan bahawa ADUN dikehendaki mengosongkan kerusinya jika parti itu dibubarkan atau pendaftarannya dibatalkan.

Zulkifli dan Dr Afif, yang kedua-duanya dipilih pada Pilihan Raya Umum (PRU) lalu mewakili PKR, telah dipecat daripada PKR manakala Khaliq Mehtab dan Zolkifly di bawah Bersatu.

Dalam saman mereka terhadap DUN dan Speaker, keempat-empatnya merujuk soalan kepada Mahkamah Persekutuan sama ada Perkara 14A Perlembagaan Pulau Pinang adalah terbatal kerana tidak konsisten dengan Perkara 10(1)(c) Perlembagaan Persekutuan.

Awal bulan ini, Mahkamah Persekutuan memutuskan Perkara 14A Perlembagaan negeri adalah selaras dengan Perkara 10(1)(c) Perlembagaan Persekutuan.

Disebabkan kes itu masih dibicarakan di mahkamah, defendan bersetuju untuk menangguh sementara daripada membentangkan usul supaya keempat-empat mereka mengosongkan kerusi masing-masing.


Facebook gantung Trump dua tahun

Pengendali laman sosial Facebook menutup akaun bekas Presiden Amerika Syarikat (AS) Donald Trump selama dua tahun sehingga 2023 dan memberi peringatan bahawa meraka tidak lagi mengecualikan orang kenamaan daripada beberapa protokolnya.

“Berdasarkan tahap keseriusan situasi yang membawa kepada penggantungan Trump, kami percaya tindakannya melanggar peraturan kami dan wajar dikenakan penalti maksimum di bawah penguatkuasaan protokol baharu,” katanya Naib Presiden Hal Ehawal Antarabangsa Facebook, Nick Clegg.

Beliau berkata, Facebook menggantung akaun Trump selama dua tahun berkuat kuasa daripada penggantungan awal pada 7 Januari lalu susulan tindakannya menyokong rusuhan di Capitol AS pada 6 Januari yang menyebabkan sekurang-kurangnya empat terbunuh.

“Dalam menetapkan sekatan dua tahun untuk pelanggaran serius, Facebook berpendapat tempoh itu cukup lama untuk meredakan keadaan susulan hasutan itu dan menghalang Trump daripada melakukan pelanggaran berat pada masa akan datang.

“Tiada imuniti kepada orang kenamaan atau ahli politik untuk memuat naik kandungan yang mengelirukan atau kata-kata kesat di Facebook,” katanya.

Clegg berkata, Facebook juga memberi amaran Trump akan digantung selama-lamanya jika terus melanggar peraturan media sosial itu.

Bulan lalu, panel pemantau bebas memaklumkan Facebook berhak menggantung Trump susulan komen berhubung tindakan penyokongnya yang merusuh di Capitol AS pada 6 Januari lalu, namun Facebook tidak sepatutnya mengenakan penggantungan selama-lamanya.

Dalam satu kenyataan, Trump menyifatkan penggantungan itu satu penghinaan kepada penyokongnya, dan mengulangi dakwaan kononnya pilihan raya Presiden AS tahun lalu dirompak daripadanya. – Agensi


Selepas pendedahan bekas petugas, Bernama tampil membuat penafian

Pertubuhan Berita Nasional Malaysia (Bernama) hari ini menafikan semua dakwaan wartawan penyiaran Bernama TV, Sydney Yap Xi Ni mengenai agensi berita itu.

Ketua Pegawai Eksekutif Bernama Roslan Ariffin berkata semua dakwaan petugas berstatus kontrak itu adalah tidak berasas, lapor agensi tersebut.

Petugas wanita itu yang mula berkhidmat di Meja Penerbitan Bahasa Mandarin pada September 2019, telah mendakwa dalam hantaran Facebook peribadinya bahawa Bernama TV telah memotong gaji dan elaun serta lewat dalam pengambilan petugas baharu bagi menggantikan mereka yang telah berhenti kerana melanjutkan pelajaran dan mendapat tawaran di stesen televisyen lain.

Roslan menjelaskan bahawa berita Mandarin Bernama TV sebelum ini diterbitkan oleh sebuah syarikat swasta, dengan Yap adalah seorang petugasnya.

“Pada 2019 Bernama TV telah mengambil alih operasi penerbitan berita Bahasa Mandarin daripada syarikat berkenaan. Susulan itu semua petugas, termasuk Yap ditawarkan menyertai Bernama TV dengan bayaran emolumen yang sama,” kata Roslan hari ini.

Yap turut menikmati kenaikan gaji tahunan selepas itu selain menerima elaun sebagai pembaca berita.

“Sehingga hari ini, tiada sebarang aduan mengenai isu gaji atau layanan tidak baik dibuat oleh mana-mana bekas atau petugas sedia ada Meja Penerbitan Bahasa Mandarin,” kata beliau.

Roslan juga menegaskan Bernama tidak pernah mengeluarkan kenyataan media mengenai hasrat untuk mengambil tindakan undang-undang terhadap Yap.

Siaran berita Bahasa Mandarin boleh diikuti di Astro 502, myFreeview 121, unifi TV 631, LIVE Facebook & Youtube Bernama TV.


Sukan tak sepatutnya diasingkan mengikut kaum: Reezal Merican

Tindakan sebuah sekolah menengah di Johor yang dikatakan membahagikan aktiviti kokurikulum mengikut pengkelasan kaum menerima kecaman Menteri Belia dan Sukan Datuk Seri Reezal Merican Naina Merican.

Reezal Merican berkata sekolah tersebut tidak wajar menetapkan syarat sesetengah aktiviti kokurikulum kepada pelajar tingkatan satu termasuk sukan, hanya terbuka untuk satu kaum sahaja dan sukan sepatutnya dijadikan sebagai ejen perpaduan.

“Sukan sepatutnya ‘color blind’, melangkaui sempadan budaya dan menjadi ejen perpaduan. Tiada polisi atau pendekatan sebegini dalam Dasar Sukan. Kita mahu pendemokrasian sukan bermula di sekolah,” katanya hari ini.

Reezal Merican berkata demikian menerusi akaun Twitter beliau, yang membalas ciapan seorang pengguna akaun Twitter (@sharwinsubra05) yang mempersoalkan tindakan sekolah menengah di Batu Pahat, Johor itu.

Pengguna berkenaan turut memuat naik gambar sekeping surat yang mengandungi senarai kelab, dan persatuan serta sukan yang didakwa terbuka untuk satu kaum sahaja.

Senarai itu antara lain menyatakan kelab Bahasa Cina hanya terbuka untuk pelajar kaum Cina sahaja, bola sepak (Melayu), bola keranjang (Cina), ping pong (Cina), bola jaring (Melayu) dan sepak takraw (Melayu).

Pihak sekolah berkenaan turut dikecam netizen yang rata-ratanya mempersoalkan kewajaran pengasingan aktiviti kokurikulum mengikut satu kaum.


Kenyataan media PM mengenai kemudahan tambahan individu lengkap divaksin

Pada 8 dan 15 Ogos 2021, Kerajaan telah mengumumkan kemudahan-kemudahan sektor sosial dan ekonomi bagi individu-individu yang telah menerima vaksinasi lengkap.

Seterusnya pada hari ini, saya telah mempengerusikan Sidang Khas Majlis Keselamatan Negara (MKN) bagi membincang dan mempertimbangkan cadangan oleh Jawatankuasa Khas Teknikal MKN untuk memperluaskan lagi kemudahan sektor sosial dan ekonomi terutamanya bagi Fasa 1 Pelan Pemulihan Negara (PPN).

Sidang Khas MKN pada hari ini juga dihadiri oleh Ketua Pengarah Perkhidmatan Awam, Ketua-Ketua Setiausaha dari setiap kementerian, Ketua Pengarah Kesihatan, Ketua Pengarah MKN, Ketua Pengarah Imigresen dan pegawai-pegawai kanan Kerajaan yang berkenaan.

Untuk makluman, pertimbangan yang dibuat pada hari ini mengambil kira perkembangan positif kadar vaksinasi lengkap populasi dewasa di seluruh negara yang telah melebihi 50 peratus. Pencapaian ini adalah lebih awal daripada yang disasarkan sebelum ini iaitu 31 Ogos 2021.

Selain itu, mesyuarat turut mengambil maklum perkembangan awal yang positif daripada Program Imunisasi Covid-19 Kebangsaan (PICK) di beberapa buah negeri iaitu di WP Labuan, Sarawak, Negeri Sembilan dan negeri-negeri Lembah Klang (Selangor, WP Kuala Lumpur dan Putrajaya).

Data yang dikumpul oleh Kementerian Kesihatan Malaysia (KKM) menunjukkan bahawa setakat ini, kesemua negeri yang dinyatakan telah mula menunjukkan penurunan bilangan kes bagi kategori 3 hingga 5 apabila liputan dos lengkap vaksin Covid-19 bagi populasi dewasa (18 tahun dan ke atas) telah melebihi 40 peratus.

Pada masa yang sama, data daripada Crisis Preparedness Response Centre (CPRC) bagi Hospital menunjukkan situasi di Jabatan Kecemasan di Lembah Klang juga bertambah baik. Contohnya purata pesakit yang menunggu di Jabatan Kecemasan untuk ditempatkan ke wad pesakit bagi hospital KKM di negeri-negeri Lembah Klang telah menurun. Situasi ini dilihat selari dengan pencapaian kadar vaksinasi lengkap populasi dewasa di Lembah Klang yang memberangsangkan iaitu 73.8 peratus.

Apabila liputan imunisasi meningkat, kita akan melihat kes-kes Covid-19 yang perlu dimasukan ke ICU mula menunjukkan trend mendatar and diharapkan akan menurun.

Sehubungan itu, Sidang Khas MKN pada hari ini telah bersetuju untuk memberikan kemudahan-kemudahan tambahan sektor sosial dan ekonomi kepada individu yang telah menerima vaksinasi lengkap bagi negeri-negeri di dalam Fasa 1 PPN.

Penting untuk dijelaskan bahawa seseorang individu hanya akan diiktiraf sebagai individu yang telah lengkap vaksinasinya apabila telah memenuhi kriteria-kriteria berikut:

a) Bagi jenis vaksin yang memerlukan dua dos suntikan (Contohnya Pfizer, AstraZeneca, dan Sinovac), individu berkenaan mestilah telah melepasi hari ke-14 dari tarikh suntikan dos kedua; dan

b) Bagi jenis vaksin yang hanya memerlukan satu dos suntikan (Contohnya Johnson & Johnson dan CanSino), individu berkenaan mestilah telah melepasi hari ke-28 dari tarikh suntikan.

Kemudahan-kemudahan tambahan yang dibenarkan bagi sektor sosial secara amnya adalah seperti berikut:

a. Aktiviti Dine-In kini DIBENARKAN bagi negeri-negeri Fasa 1 PPN dan seterusnya:

i. Saya ingin menyarankan kepada pengusaha-pengusaha premis kedai makan supaya menyediakan lebih banyak ruang tempat makan di bahagian luar premis bagi pengudaraan yang lebih baik. Risiko penyebaran virus Covid-19 adalah jauh lebih tinggi di dalam premis berbanding di luar.

ii. Pemilik premis kedai makan perlu pastikan mereka yang memasuki premis untuk dine-in MESTI menunjukkan sijil digital vaksinasi Covid-19 (digital certificate Covid-19 vaccination) yang menunjukkan bahawa individu tersebut telah menerima vaksinasi lengkap.

iii. Bagi pasangan yang telah menerima vaksinasi lengkap dan ingin membawa anak-anak berusia 17 tahun dan ke bawah untuk dinein di premis kedai makan, pastikan anak-anak anda mematuhi SOP yang ketat.

b. Aktiviti sukan, rekreasi dan riadah tanpa sentuhan fizikal dan bukan berkumpulan (outdoor) juga DIBENARKAN bagi negeri-negeri Fasa 1 PPN dan seterusnya serta terpakai di dalam daerah yang sama sahaja.

i. Aktiviti sukan dan rekreasi amat penting bagi memastikan tahap kesihatan minda dan kecergasan fizikal yang baik. Oleh itu, aktiviti ini dibenarkan dengan mematuhi penjarakan fizikal dan dilakukan di kawasan terbuka (outdoor) termasuk separa terbuka bermula jam 6.00 pagi hingga 10.00 malam.

ii. Aktiviti dine-in di restoran atau kafe di premis club house adalah DIBENARKAN selaras dengan kebenaran dine-in. Pemilik premis perlu pastikan mereka yang memasuki premis untuk dinein MESTI menunjukkan sijil digital vaksinasi Covid-19 (digital certificate Covid-19 vaccination) yang menunjukkan bahawa individu tersebut telah menerima vaksinasi lengkap.

iii. Operasi bilik persalinan atau bilik mandi di premis club house adalah TIDAK DIBENARKAN. Ini bagi mengelakkan perkumpulan selepas bersukan dan mengurangkan risiko jangkitan.

iv. Aktiviti yang dibenarkan adalah seperti jogging, senaman, taichi, berbasikal, skateboarding, memancing, ekuestrian, memanah, mendaki, tenis (single), badminton (single), golf, permotoran dan seumpamanya.

v. Aktiviti yang dibenarkan juga termasuklah perkelahan dan perkhemahan. Penyertaan anak-anak berusia 17 tahun dan ke bawah adalah dibenarkan dengan pematuhan SOP yang ketat.

Sidang Khas MKN juga bersetuju memberikan kemudahan tambahan dalam sektor perdagangan dan pengedaran bagi Fasa 1 PPN dan seterusnya. Kemudahan yang dibenarkan secara amnya adalah seperti berikut:

a. Operasi Pasar Malam dan Pasar Minggu adalah DIBENARKAN

i. Pihak penguatkuasa yang berkenaan serta pemilik premis perlu memastikan pelanggan yang memasuki premis MESTI menunjukkan sijil digital vaksinasi Covid-19 (digital certificate Covid-19 vaccination) bagi membuktikan individu tersebut telah menerima vaksinasi lengkap.

Kesemua kemudahan yang saya umumkan hari ini akan mula berkuatkuasa pada JUMAAT, 20 OGOS 2021. Perincian bagi kemudahan-kemudahan yang baru saya umumkan ini akan dikeluarkan oleh Majlis Keselamatan Negara (MKN) dalam waktu yang terdekat.

Ingin saya tegaskan bahawa setiap kementerian dan agensi yang memantau kemudahan-kemudahan tersebut, termasuk pemilik premis, MESTILAH
BERTANGGUNGJAWAB SEPENUHNYA ke atas pelaksanaan kemudahan yang diberikan bagi memastikan ia dilaksanakan mengikut peraturan serta garis panduan yang telah ditetapkan dan mengelakkan mudarat.

Jika berlakunya jangkitan di premis yang menikmati kemudahan-kemudahan ini, KKM terutamanya akan segera mengambil langkah sewajarnya termasuk melakukan penilaian semula risiko serta tidak menolak kemungkinan menutup serta-merta premis atau kawasan yang terlibat selain mengeluarkan kompaun kepada pihak yang dikenalpasti melanggar SOP.

Kita sebagai rakyat Malaysia mempunyai tanggungjawab bersama dalam usaha mengatasi pandemik Covid-19 ini. Sememangnya, kemudahan ini juga meletakkan tanggungjawab ke atas rakyat yang sudah menerima vaksinasi lengkap untuk membuat penimbangan risiko kendiri yang rasional dan bijaksana dalam menghadapi ancaman virus Covid-19 yang kini sudah berleluasa di dalam komuniti kita. InsyaAllah Kita Menang Bersama.

YAB TAN SRI DATO’ HAJI MUHYIDDIN BIN HAJI MOHD YASSIN
PERDANA MENTERI
19 OGOS 2021


Ku Li mohon tukar kerusi dalam Dewan Rakyat, Zahid bakal menyusul?

Ahli Parlimen Gua Musang, Tengku Razaleigh Hamzah memohon untuk menukar kedudukan kerusinya dalam Dewan Rakyat untuk tidak lagi bersama-sama dengan ahli-ahli dewan yang menyokong kerajaan Perikatan Nasional.

Permohonan tersebut dibuat dalam satu surat yang dilihat Agenda Daily dihantar kepada Yang di-Pertua Dewan Rakyat, Datuk Azhar Harun bertarikh 26 Julai.

“Dengan hormatnya suka saya memaklumkan bahawa saya tidak ingin terus berada di kerusi yang telah disediakan untuk saya dalam Dewan Rakyat bersama-sama dengan lain-lain anggota Dewan Rakyat yang ditempatkan dalam kumpulan seolah-olah menjadi penyokong kerajaan yang ada,” katanya dalam surat tersebut.

Pemimpin veteran UMNO tersebut sebaliknya meminta untuk dipindahkan ke blok bebas dalam dewan yang tidak menyokong kerajaan sedia ada.

“Dengan makluman ini saya mohon mendapat persetujuan dan kerjasama Tuan Yang di-Pertuan memindahkan tempat duduk saya ke suatu kerusi dalam Dewan Rakyat berhampiran dengan kumpulan Bebas yang tidak menyokong kerajaan sekarang ini,” katanya lagi.

Jelasnya, tindakan tersebut diambil atas kapasiti secara individu dan tidak melibatkan Ahli Parlimen (MP) lain yang satu parti dengan beliau.

“Saya belum mengetahui sama ada anggota-anggota Dewan Rakyat yang lain daripada parti saya telah berurusan dengan Tuan Yang di-Pertuan mengenai tempat duduk mereka dalam Dewan Rakyat,” ujarnya.

Untuk rekod, Agenda Daily sebelum ini melaporkan kemungkinan Presiden UMNO, Datuk Seri Ahmad Zahid Hamidi mungkin berhasrat untuk menukar kedudukan kerusinya dalam Dewan Rakyat, beliau bagaimanapun tidak dapat menghadiri Sidang Khas Parlimen yang bermula semalam selepas didapati positif Covid-19.

Semalam, semua 38 MP daripada UMNO masih dilihat duduk di barisan blok kerajaan walaupun parti itu sebelum ini membuat keputusan menarik balik sokongan kepada kerajaan Perdana Menteri Tan Sri Muhyiddin Yassin.

Hanya yang berubah adalah tempat duduk Naib Presiden UMNO yang juga Ahli Parlimen Bera, Datuk Seri Ismail Sabri Yaakob apabila ditempatkan di sebelah Perdana Menteri, setelah beliau dilantik Timbalan Perdana Menteri.

Sidang Khas Parlimen yang bermula semalam akan diadakan selama lima hari pada 26, 27, 28 dan 29 Julai serta 2 Ogos ini, ia pertama kali semenjak Proklamasi Darurat diisytiharkan pada Januari.


PRU awal mahu, pemilihan awal UMNO tidak mahu dan yang jadi mangsa adalah rakyat

Selepas dua Pilihan Raya Negeri (PRN) berjaya dijalankan, timbul spekulasi adakah selepas ini akan berlakunya satu lagi pilihan raya yang lebih besar di seluruh negara.

Untuk rekod, penggal pilihan raya umum (PRU) sepatutnya dilaksanakan mengikut landas Perlembagaan negara adalah pada 2023 dimana sudah termaktub secara jelas proses demokrasi itu perlu dijalankan lima tahun sekali.

Bagaimanapun, penggal kali ini selepas berakhir PRU-14 menyaksikan negara sudah memiliki tiga orang Perdana Menteri (PM) daripada parti yang berbeza, ia sedikit melegakan apabila tidak ada berlaku sebarang pertumpahan darah ataupun kekecohan semasa transisi pertukaran tersebut.

Paling melegakan rakyat adalah apabila tidak ada PRU berlangsung kerana ia pastinya menyusahkan mereka, ditambah pula negara baharu sahaja dilanda gelombang penularan Covid-19 yang sudah mengorbankan banyak nyawa dan banyak orang yang kehilangan punca pendapatan juga.

Sudah dua tahun rakyat terpaksa bergelumang dengan pandemik Covid-19, keperitan kehidupan dan ada yang kehilangan orang tersayang masih tidak dapat melupakan betapa susahnya ketika itu.

Namun, mujur ada juga bantuan daripada kerajaan yang banyak membantu rakyat yang hidup kesusahan, sama ada bantuan tunai dalam bentuk keperluan harian semua rakyat tidak terlepas daripada menerima bantuan.

Kini, kes harian mungkin tidak setinggi sebelum ini yang mencecah puluhan ribu, namun ia tidak sepatutnya dijadikan alasan oleh ahli politik yang kemaruk dengan kuasa mahu menyusahkan rakyat dengan meneruskan usaha untuk mengadakan satu lagi pilihan raya.

Tidak pasti untuk apa satu lagi pilihan raya mahu diadakan walaupun tidak ada syarat wajib atau keperluan untuk meneruskannya, tetapi bagi segelintir ahli politik yang sudah tersepit dan terdesak dibebani dengan kes mahkamah ia dianggap mereka sebagai satu kemestian pula.

Seperti biasa, alasan-alasan yang diberikan adalah seperti mahu memberi mandat kepada rakyat, kerajaan sedia ada tidak stabil, kerajaan tidak pandai menguruskan negara dan pelbagai macam lagi alasan diberikan.

Antara individu yang paling kuat berhujah sedemikian adalah Ketua Pembangkang Datuk Seri Anwar Ibrahim, diketahui umum cita-citanya yang gila-gila mahu menjadi PM walau dengan apa cara sekalipun.

Tetapi beliau terlupa, jika tidak diizinkan dengan kehendak Allah, hasrat dan cita-citanya tidak akan jua kesampaian kerana untuk menjadi seorang ketua negara memerlukan keikhlasan bukannya semata-mata melahap kepada kuasa.

Tetapi, apakan daya sudah terbukti Anwar sebenarnya lahap dengan kuasa dan suka berangan-angan jauh ke bulan. Tidak apalah, semua orang ada cita-cita sendiri.

Berbalik kepada isu pokok, hujah untuk mengadakan PRU awal sebenarnya sudah tidak lagi relevan apabila UMNO sendiri pun sanggup menangguhkan pemilihan parti mereka atas alasan Covid-19.

Sekiranya Zahid dan UMNO mahu PRU diawalkan, lebih elok juga pemilihan parti yang ditangguhkan sebelum ini atas alasan Covid-19 juga dibatalkan dan dengan segera mengadakan pemilihan parti mereka.

Dalam senario semasa ini, UMNO juga perlu berlaku adil kepada rakyat dan tidaklah tergesa-gesan mahu mengadakan PRU tetapi mereka pula boleh menangguhkan pemilihan parti.

Atau adakah nyawa rakyat biasa tidak penting bagi UMNO dan nyawa ahli UMNO lebih penting daripada rakyat biasa?

Jika mahu PRU awal diadakan, UMNO perlu menunjukkan tauladan dan contoh terlebih dahulu kepada rakyat dengan mengadakan pemilihan parti. Baharulah ia adil kepada rakyat, janganlah anggap rakyat biasa ini tidak setaraf dengan ahli UMNO.

Rakyat biasa bukan seperti ahli-ahli UMNO yang gila-gilakan kuasa dan mengejar kekayaan dunia semata-mata, rakyat hanya berharap sekurang-kurangnya setiap hari adalah nasi dan sedikit lauk atas meja untuk diberikan kepada keluarga mereka.

Negara baharu sahaja berdepan satu cabaran paling besar dalam sejarah yang tidak pernah berlaku sebelum ini, sekurang-kurangnya adalah sedikit rasa insaf dan tawaduk kepada yang maha kuasa, cukup-cukuplah menggunakan alasan demi rakyat tetapi sebenarnya ia adalah demi tembolok pemimpin UMNO sendiri.

Takkanlah peristiwa kejatuhan kerajaan semasa PRU-14 dahulu masih tidak cukup menginsafkan sehingga rakyat terpaksa menunjukkan jalan keluar buat kali kedua.

Jika semasa persekolahan, para guru agama sentiasa berpesan agar sentiasa bersyukur dengan pemberian Allah, jadi adalah lebih baik juga UMNO belajar bersyukur dapat menjadi dominan sebagai kerajaan pusat atas ihsan dan budi bicara parti politik yang lain.

Tidak salah belajar bersyukur supaya kisah anjing dengan bayang-bayangnya tidak berulang berlaku kepada UMNO.


Dua pekerja maut jatuh Stadium Sultan Ibrahim

Dua pekerja pembersihan kontrak di Stadium Sultan Ibrahim di Iskandar Puteri, maut terjatuh ketika membuat kerja-kerja pembersihan, tengah hari tadi.

Ketua Polis Johor, Datuk Kamarul Zaman Mamat berkata, dalam kejadian kira-kira pukul 12.30 tengah hari tadi, didapati dua pekerja lelaki berusia 34 dan 35 tahun itu, maut di tempat kejadian.

“Kedua (mangsa) warga tempatan dan kejadian (berlaku) lebih kurang jam 12.30 tengah hari semasa melakukan kerja pembersihan,” katanya menurut laporan Bernama.

Beliau berkata, bagaimanapun siasatan lanjut masih dilakukan termasuk bagi mengenal pasti punca kejadian.

Kamarul Zaman berkata, kedua-dua mayat mangsa dibawa ke Hospital Sultanah Aminah (HSA) di sini untuk proses bedah siasat dan kes diklasifikasikan sebagai mati mengejut.

Sementara itu, Kelab Bolasepak Johor Darul Ta’zim (JDT) menerusi kenyataan yang dimuat naik di laman Facebook rasmi, menzahirkan ucapan takziah kepada keluarga dan bersimpati di atas kejadian yang menimpa pekerja daripada syarikat pembersihan profesional, yang dikontrakkan oleh JDT untuk menyelenggara fasiliti.

JDT pada masa sama turut memaklumkan sedang menunggu laporan penuh mengenai insiden itu daripada pihak berwajib, dan syarikat yang dikontrakkan untuk menyelenggara Stadium Sultan Ibrahim.


Pengambilan 18,702 guru secara ‘one-off’, permohonan dibuka 7 Julai

Kementerian Pendidikan (KPM) akan melakukan pengambilan 18,702 guru secara ‘one-off’ menerusi pengambilan khas bagi menyelesaikan masalah kekurangan tenaga pengajar di sesetengah negeri, terutama di Sabah, Sarawak, Johor dan Selangor..

Menteri Kanan Pendidikan Datuk Dr Radzi Jidin berkata iklan pengambilan khas Pegawai Perkhidmatan Pendidikan DG41 itu, akan disiarkan mulai 7 Julai manakala penempatan secara berperingkat di sekolah masing-masing bermula Oktober depan.

Katanya, usaha berkenaan adalah perancangan KPM bawah Pelan Pemulihan Negara yang sebelum ini diumumkan Perdana Menteri, Tan Sri Muhyiddin Yassin.

“Pengambilan guru secara ‘one-off’ dan besar-besaran ini bertujuan menyelesaikan isu kekurangan guru di sesetengah negeri, selain menjamin pelaksanaan pengajaran dan pembelajaran berjalan lancar ketika pandemik COVID-19,” katanya pada sidang media secara maya, mengenai pengambilan khas itu hari ini.

Beliau berkata, ketika ini KPM berdepan cabaran kekurangan calon guru dari Institut Pendidikan Guru (IPG) selain ketidaksepadanan opsyen mata pelajaran.

“KPM memerlukan untuk mata pelajaran tertentu tetapi bekalan tidak banyak. Wujud keadaan apabila agak sukar untuk KPM mengambil guru baharu bagi memenuhi kekosongan yang ada,” katanya.

Radzi berkata, pengambilan khas dibuat hasil perbincangan secara menyeluruh dengan pihak Jabatan Perkhidmatan Awam (JPA) dan Suruhanjaya Perkhidmatan Pelajaran (SPP).

Antara subjek dengan kekurangan guru yang tinggi di sekolah rendah ialah Bahasa Inggeris, Sejarah, Pendidikan Khas, Pendidikan Agama Islam, Teknologi Maklumat dan Komunikasi, manakala di sekolah menengah ialah Bahasa Melayu, Bahasa Inggeris, Pendidikan Khas, Pendidikan Agama Islam serta Reka Bentuk dan Teknologi.

Radzi berkata kerjasama KPM, JPA dan SPP, antaranya mewujudkan kluster opsyen mata pelajaran untuk menyusun kelayakan dan kelulusan bakal guru, bagi memastikan sumber bekalan lebih luas dan membolehkan pemilihan calon guru yang berkelayakan, untuk opsyen yang diperlukan.

“Kepelbagaian kaedah lantikan juga akan diaplikasikan iaitu pelantikan dibuat berdasarkan pendekatan holistik mengikut keperluan semasa, bagi atasi masalah kekurangan guru yang berlarutan sejak lama,” katanya.

Radzi berkata, kerjasama itu juga akan meliputi urusan panel penemuduga, logistik dan keurusetiaan.

Ditanya jika pengambilan khas itu mengutamakan calon yang mempunyai latar belakang ikhtisas pendidikan sahaja, Radzi berkata calon yang mempunyai kelulusan lain juga akan dipertimbangkan menggunakan pendekatan holistik.


Dicabar dedah penyata akaun, DAP kata enggan layan cabaran Bersatu

Selepas dicabar untuk menunjukkan penyata akaun parti, DAP kini enggan melayan cabaran tersebut atas alasan mahu pihak yang membuat dakwaan tersebut mengemukakan bukti.

Bersatu yang sudah mendedahkan penyata akaun kepada umum selepas dituduh berbelanja mewah semasa Pilihan Raya Umum Ke-15 (PRU-15) juga mencabar DAP dan PKR untuk mengikut jejak sama sekiranya berani, tetapi nampaknya DAP enggan menyahut cabaran tersebut.

Bendahari DAP, Fong Kui Lun berkata, oleh itu partinya dan PKR enggan melayan gesaan Bersatu yang mahu gabungan tersebut mengemukakan penyata kewangan hanya kerana apabila akaun Bersatu di bawah pimpinan Tan Sri Muhyiddin Yassin dibekukan.

“Bagi bukti dulu, cakap saja tak ada guna. Kalau Bersatu ada bukti yang kita belanja lebih daripada peruntukan SPR tetapkan, baru kita akan keluarkan akaun penyata.

“Buang masa sahaja layan, saya cabar mereka untuk bagi bukti,” katanya dipetik laporan Utusan Malaysia.

Untuk rekod, Suruhanjaya Pencegahan Rasuah Malaysia (SPRM) mengesahkan beberapa akaun milik Bersatu dibekukan pada 1 Februari lalu di mana Ketua Peseruhjayanya, Tan Sri Azam Baki berkata, akuan terbabit dibekukan untuk membantu siasatan ke atas wang yang disyaki daripada hasil haram.

“Siasatan sedang dijalankan mengikut Akta SPRM 2009 dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram,” katanya seperti dilapor.

Susulan itu, mantan Ketua Setiausaha Sulit kepada Perdana Menteri, Tan Sri Muhyiddin Yassin Datuk Dr. Marzuki Mohamad menggesa PKR dan DAP mendedahkan akaunnya termasuk akaun amanah yang dipegang bagi pihak parti itu.

Cabaran itu selepas beliau mengongsikan penyata kewangan 2020 dan 2021 yang sudah diaudit di sebalik pelbagai dakwaan mengaitkan kononnya parti itu menerima RM4 bilion daripada RM92.5 bilion dana Pakej Rangsangan Ekonomi.


Ringgit terus lemah

Ringgit terus lemah berbanding dolar Amerika Syarikat (AS), mencecah paras 4.57 apabila dolar terus mengukuh selepas kenaikan kadar faedah terbaharu oleh bank pusatnya. Harga minyak yang lebih rendah turut menjejaskan mata wang tempatan.

Pada jam 6 petang hari ini (23 September 2022), mata wang tempatan susut kepada 4.5775/5800 berbanding dolar AS daripada 4.5660/5695 pada penutupan Khamis.

Ringgit didagangkan pada sekitar 4.55 hingga 4.57 sepanjang hari, menurut Ambank Research.

“Ringgit dijangka didagangkan antara paras sokongan 4.55 dan 4.58, manakala rintangan disematkan pada 4.60 hingga 4.65 dalam beberapa hari akan datang,” katanya dalam nota hari ini.

Bank Negara Malaysia (BNM) akan terus memantau dengan teliti dan memastikan keadaan pasaran kewangan yang teratur di tengah-tengah perkembangan luaran yang telah membawa kepada kekuatan berterusan dolar Amerika Syarikat (AS) berbanding hampir semua mata wang, termasuk ringgit.

Bagaimanapun, bank pusat itu berkata pergerakan ringgit akan terus ditentukan pasaran dan pertukaran asing yang terus berfungsi dan menjadi perantara dengan berkesan.

Dalam kenyataan pada Jumaat, BNM menjelaskan nilai dolar AS telah menjadi kukuh dengan ketara disebabkan oleh dasar monetari di AS yang diperketat secara agresif.

“Keadaan kewangan global yang lebih ketat dan volatiliti yang lebih ketara dalam pasaran pertukaran asing dijangka tidak menjejaskan pertumbuhan ekonomi Malaysia,” kata BNM seperti dilapor Bernama.

Setakat ini, penanda aras harga minyak mentah Brent susut 1.95 peratus kepada AS$88.70 setong.

Sementara itu, ringgit diniagakan kebanyakannya lebih tinggi berbanding sekumpulan mata wang utama.

Ringgit naik berbanding dolar Singapura kepada 3.2130/2152 daripada 3.2196/2225 pada penutup semalam, menambah nilai berbanding pound Britain kepada 5.0957/0985 daripada 5.1564/1603, dan meningkat berbanding euro kepada 4.46086/471086 /5037 pada Khamis.

Bagaimanapun, ia susut berbanding yen Jepun kepada 3.2091/2113 daripada 3.1890/1919 sebelumnya.


Derma kerabat diraja Arab Saudi tidak pernah didedah kepada BNM : Zeti

Tan Sri Dr Zeti Akhtar Aziz memberitahu Mahkamah Tinggi Kuala Lumpur, surat berhubung hadiah AS$100 juta daripada kerabat Diraja Arab Saudi kepada Datuk Seri Najib Razak tidak pernah didedahkan kepada Bank Negara Malaysia (BNM), lapor Sinar Harian

Bekas Gabenor BNM itu berkata bekas Pengarah Urusan Kumpulan AmBank Group, Cheah Tek Kuang juga tidak pernah menimbulkan isu derma untuk disalurkan kepada akaun bekas Ahli Parlimen Pekan itu.

Zeti, 76 berkata demikian ketika membaca pernyataan saksinya dalam prosiding kes empat pertuduhan menggunakan kedudukan untuk memperoleh suapan berjumlah RM2.3 bilion dana 1MDB dan 21 tuduhan pengubahan wang haram melibatkan jumlah yang sama melibatkan Najib.

Beliau yang juga saksi pendakwaan ke-46 berkata, Najib tidak mengemukakan surat bertarikh 1 November 2011, 1 Mac 2013 dan 1 Jun 2014 tersebut kepada BNM.

Zati yang menjawat jawatan Gabenor BNM selama 16 tahun itu berkata pada 28 Januari 2011, Tek Kuang memaklumkan Najib (ketika itu perdana menteri) membuka akaun AmIslamic Bank Berhad dan ia akan dirujuk dalam kod untuk ‘Ringgit Operations Monitoring System’ (ROMS).

“Walaupun akaun itu dikodkan sebagai ‘AmPrivate Banking – MR’ untuk ROMS, pembukaan akaun itu adalah mematuhi peraturan yang ditetapkan.

“Ini kerana semua akaun peribadi yang dibuka oleh pemegang akaun mestilah di bawah nama pemegang akaun seperti yang dinyatakan dalam kad pengenalan dan bukan dengan nama lain,” katanya.

Gabenor wanita pertama BNM ini juga berkata, tiada sebarang perbincangan dibuat memandangkan pertemuan yang dibuat itu adalah singkat.


Dua bekas pemimpin UMNO direman tujuh hari salah guna wang

Dua bekas pemimpin bahagian UMNO di Pulau Pinang direman tujuh hari bagi membantu siasatan atas dakwaan mengeluarkan dana parti berjumlah RM600,000 untuk kegunaan peribadi.

Dua lelaki berusia lewat 50-an dan awal 70-an itu direman mulai hari ini hingga 19 September untuk disiasat mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 kerana penyalahgunaan kuasa.

Permohonan perintah reman SPRM itu diluluskan majistret Rosnee Mohd Radzuan, menurut FMT.

Difahamkan, laporan polis dibuat terhadap dua lelaki itu selepas beberapa pengeluaran didakwa dibuat daripada akaun bank bahagian UMNO terbabit.

Dana itu didakwa dipindahkan ke sebuah yayasan pendidikan untuk kegunaan peribadi mereka.


Dilabel ‘pakatan korup’, tak malu ke UMNO-BN nak undi DAP? kata Ahmad Fadhli

Tidak malukah penyokong UMNO-Barisan Nasional (BN) untuk mengundi DAP apabila mereka dihina dengan label ‘pakatan korup’, soal Ahmad Fadhli Shaari.

Ketua Pemuda Perikatan Nasional (PN) itu berkata mana harga diri penyokong dan pemimpin UMNO apabila pemimpin DAP sendiri melabel mereka sebagai ‘pakatan korup’ dan mempersoal sama ada mereka sanggup membentuk kerajaan negeri Selangor bersama.

“Percayakah kita sedang berdepan musuh teramat lemah di saat ini? Semalam bekas pemimpin DAP, Tony Pua labelkan BN sebagai pakatan korup.

“Saya nak tanya kepada kawan-kawan ahli BN, UMNO, tak malu ke nak undi DAP di Selangor? Kalau mereka (PH) ada kekuatan mereka nak bentuk kerajaan tanpa BN.

“Bagi pandangan DAP, BN adalah kain buruk yang diguna untuk lap kaki ketika basah. Ke bahasa saya kasar? Itu (cuma) kiasan. Kita tak bermusuhan dengan BN tetapi masalah UMNO adalah di peringkat atasan. Itu sebelum PRN. Maknanya kamu menunggu masa untuk dibuang,” katanya semasa Konvensyen Pilihan Raya PN Selangor yang diadakan hari ini.

Ahmad Fadhli yang juga Ahli Parlimen Pasir Mas itu membangkitkan kenyataan Pua semalam yang berkata penyokong Pakatan Harapan (PH) perlu membuktikan “sebuah parti berbilang bangsa yang bersih dan tidak korup” boleh melakukan lebih baik “berbanding pakatan korup seperti BN, UMNO dan Bersatu”.

Susulan apa yang berlaku ke atas BN, Ahmad Fadhli secara sinis berkata, adakah ahli BN, khasnya rakan-rakannya dalam gabungan parti itu sanggup untuk mengundi DAP pada pilihan raya nanti?

Beliau menyeru mereka supaya jangan boikot PRN sebaliknya mengalu-alukan ahli BN khasnya UMNO untuk mengundi PN.

“Untuk kawan-kawan, ahli BN dan UMNO, maka dalam PRN ini, buat pilihan yang tepat. Takkan tergamak nak pangkah logo DAP di dalamnya.

“Mana pergi lagu anak kecil main api sehingga mengalir air mata? Bagi kawan-kawan bukan Melayu, percayalah kalau anda masih sokongan kerajaan PMX, anda memberikan sokongan selesa kepada mereka sedangkan keadaan ekonomi pun mereka tak boleh nak jaga.

“(Nilai) ringgit menghampiri nilai rahmah RM5. Itu sebabnya kita berdepan kerajaan cukup rapuh. Insya-Allah PN, kita adalah adik-beradik dan bersatu untuk tawan Selangor,” katanya lagi.


Indikator nilai ambang PPN bakal ikut kategori kes, jumlah kematian

Kerajaan bercadang menukar indikator nilai ambang kes baharu Covid-19 dalam Pelan Pemulihan Negara (PPN) kepada nilai keseriusan kes mengikut kategori atau jumlah kematian.

Menteri Penyelaras PPN Tengku Datuk Seri Zafrul Tengku Abdul Aziz berkata langkah itu mungkin diambil supaya sesuai mengikut perkembangan dan situasi semasa negara.

Katanya cadangan itu telah dibentangkan kepada Majlis Keselamatan Negara (MKN) untuk dipertimbangkan.

“PPN ini dinamik, sekiranya kes telah menurun dan hanya kes bergejala ringan, jumlah kes baharu ini bukan lagi nilai ambang yang sesuai, kita akan lihat kapasiti kes di unit rawatan rapi (ICU) dan kadar kematian.

“Perkara ini sedang dibincangkan dengan Kementerian Kesihatan bagi menukar kepada nilai ambang lebih sesuai terutamanya di Fasa Ketiga apabila kita berjaya memberikan vaksin kepada 40 peratus penduduk dewasa negara,” katanya dalam rancangan Agenda Awani malam ini.

Tengku Zafrul yang juga Menteri Kewangan berkata cadangan perubahan itu dibuat berdasarkan contoh di negara lain seperti di United Kingdom (UK) yang merekodkan penurunan secara mendadak kes Covid-19 bergejala dan kemasukan ke hospital selepas lebih 40 peratus penduduknya lengkap divaksinasi.

“Oleh itu, apabila 40 peratus rakyat kita mendapat vaksinasi penuh, kita akan minta Majlis Pemulihan Negara (MPN) pertimbangkan perkara ini. Bagaimanapun pertimbangannya adalah tertakluk kepada pakar-pakar yang berkaitan,” katanya.

Terdahulu, Tengku Zafrul dalam kenyataannya hari ini, berkata MPN bersetuju untuk menjemput blok pembangkang – Pakatan Harapan, Warisan Sabah dan Pejuang – serta wakil dari kerajaan negeri Sabah dan Sarawak sebagai anggotanya.

Selain itu katanya MPN menjemput pakar-pakar daripada pelbagai latar belakang termasuk ahli perniagaan Tony Fernandes, penasihat Star Media Group Wong Chun Wai dan pakar penyakit berjangkit Dr Adeeba Kamarulzaman.

Sementara itu, Tengku Zafrul berkata penyertaan ahli daripada pelbagai latar belakang tersebut akan membantu MPN membuat keputusan paling tepat dan akan memberi impak positif dari segi perbincangan serta idea.

Katanya ia juga akan bagi menjamin ketelusan serta memastikan proses semak dan imbang dapat dilakukan sepanjang masa.


Konsert Hedonisme: Pemuda PAS akan buat bantahan besar-besaran

Dewan Pemuda PAS Malaysia (DPPM) memberi amaran akan menggerakkan jenteranya di seluruh negara sekiranya Kabinet tidak membatalkan beberapa konsert artis antarabangsa yang bakal diadakan.

Ketua Pemuda PAS Ahmad Fadhli Shaari turut mengingatkan bahawa konsert yang bakal diadakan itu tidak sesuai kerana nilai yang dibawa bertentangan dengan Islam sebagai agama Persekutuan.

Katanya Pemuda PAS berharap anggota Kabinet daripada parti itu akan memainkan peranan memastikan konsert-konsert terbabit dibatalkan.

“Sudah pasti PAS melalui anggota Kabinet akan memainkan peranan untuk memastikan konsert-konsert daripada artis antarabangsa yang dijadualkan dapat dibatalkan kerana ia tidak bersesuaian dengan norma-norma dan nilai hidup umat Islam di Malaysia.

“Bagi pihak Pemuda PAS saya sangat mengharapkan agar kerajaan melalui menteri-menteri berkaitan menimbangkan untuk membatalkan dan menarik semula kebenaran untuk konsert-konsert ini berlangsung.

“Masa yang tidak sesuai, nilai yang dibawa tidak bersesuaian dan bertentangan dengan Islam sebagai Agama Persekutuan. Pihak kami tidak teragak-agak untuk menggerakkan tentangan di seluruh negara jika ia tidak diendahkan,” katanya dalam kenyataan hari ini.

Beliau yang juga Ahli Parlimen Pasir Mas berharap pertubuhan bukan kerajaan dan orang perseorangan yang prihatin dengan isu ini supaya bangkit bersama membantah konsert berkenaan

“Jangan dibiarkan budaya Hedonisme menular dan menjalar ke dalam masyarakat. Mohon gerakkan usaha bantahan ini agar ia sampai ke Seri Perdana Putrajaya.

“Jika ada saudara-saudara seagama yang berperanan sebagai penghalang usaha ini baik dengan tindakan mahupun dengan kata-kata, doakanlah mereka mendapat hidayah,” kata Ahmad Fadhli.

Difahamkan, bantahan itu dibuat susulan konsert satu setengah jam Billie Eilish yang diadakan di Stadium Bukit Jalil pada 18 Ogos lalu.

Selepas lebih dua tahun, Malaysia melarang sebarang perhimpunan susulan penularan Covid-19, kini negara membuka pintu kepada semua pihak, termasuk bagi mengadakan konsert artis antarabangsa.

Difahamkan, antara konsert yang bakal diadakan termasuk Dewa 19 pada 10 September; Fourtwnty (1 Oktober); Boys Like Girls (15 Oktober); Justin Bieber (25 Oktober); Dalum Scott (27 Oktober); Russ (3 November); LANY (6 November); Boy Pablo (25 November); dan Keshi (2 dan 3 Disember).


Pengeluar didakwa kurangkan kuantiti telur harga kawalan

Pengeluar telur didakwa mengurangkan kuantiti telur harga kawalan demi mengaut keuntungan berlebihan yang menyebabkan bekalan sumber protein itu kurang di pasaran tempatan.

Penganalisis TA Securities, Ong Tze Hern berkata telur ayam diperkaya dengan makanan tambahan lebih menguntungkan pengeluar.

“Ini mungkin disebabkan oleh pengeluar mengurangkan pengeluaran telur harga kawalan yang kurang menguntungkan, sebaliknya meningkatkan pengeluaran telur berjenama diperkaya dengan makanan tambahan yang lebih menguntungkan.

“Walaupun harga komoditi kembali stabil, penyusutan berterusan ringgit berbanding dolar Amerika Syarikat (AS) terus meningkatkan kos makanan ternakan yang biasanya membentuk 80 peratus daripada jumlah kos untuk penternak ayam,” katanya lapor Berita Harian.

Sejak kebelakangan ini banyak rungutan pengguna di media sosial berhubung ketiadaan bekalan telur di pasaran.

Tze Hern berkata Kementerian Perdagangan Dalam Negeri dan Hal Ehwal Pengguna (KPDNHEP) ketika ini menetapkan harga siling untuk tiga gred telur masing-masing pada 41 sen (gred A), 39 sen (gred B) dan 37 sen (gred C).

Katanya, subsidi terkini untuk telur ayam harga kawalan adalah lapan sen sebiji telur berkuat kuasa 12 Oktober lalu berbanding tiga sen sebiji telur sebelum ini.

Tambahnya, kos bagi setiap telur dianggarkan meningkat kepada 45 sen hingga 50 sen dan keadaan ini diburukkan lagi dengan kelewatan penerimaan pengagihan subsidi oleh kerajaan.

“Tidak mengejutkan pengeluar yang ada masalah tunai ini akan kurangkan pengeluaran telur harga kawalan yang kurang menguntungkan.

“Sebaliknya mereka meningkatkan pengeluaran telur berjenama yang lebih menguntungkan yangdiperkaya dengan makanan tambahan seperti Omega-3,” katanya.


Saman Anwar terhadap MB Kedah bakal buka sejarah lama isu moral

Menteri Besar Kedah Datuk Seri Muhammad Sanusi Md Nor sedia berdepan saman Datuk Seri Anwar Ibrahim di mahkamah berhubung kenyataannya terhadap Pengerusi Pakatan Harapan itu, ketika kempen Pilihan Raya Umum Ke-15 (PRU-15) lalu.

Dalam kenyataan ringkasnya malam tadi, Pengerusi Perikatan Nasional Kedah itu menyatakan ucapannya ketika kempen PRU itu adalah berkaitan sejarah Anwar sebelum ini yang turut terbabit dalam isu moral.

“Jumpa di mahkamah lah… kita kisahkan tentang sejarah,” katanya mengulas saman dikemukakan Anwar terhadapnya semalam (13 Disember 2022) berhubung ucapan yang didakwa kononnya berbaur fitnah dalam satu kempen ceramah ‘Jelajah PN Best Tambun’.

Anwar, 75, yang juga plaintif, memfailkan saman itu menerusi Tetuan SN Nair & Partners di Mahkamah Tinggi Alor Setar, Kedah dengan menamakan Muhammad Sanusi, 48, sebagai defendan tunggal.

Berdasarkan pernyataan tuntutan, Presiden PKR yang gagal menunjukkan bukti menerima sokongan ahli Parlimen sebelum dilantik sebagai Perdana Menteri itu, mendakwa pada 13 November lalu, Muhammad Sanusi telah memberi ucapan pilihan raya pada ceramah itu sebagai menyokong calon PN bagi Parlimen Tambun, Datuk Seri Ahmad Faizal Azumu dengan ratusan pengunjung menghadiri ceramah itu.

Dakwa Anwar, ucapan dalam ceramah itu telah diterbitkan atau menyebabkan penerbitan semula dan disiarkan secara siaran langsung di aplikasi Facebook di bawah nama “Faizal Azumu” yang mendapat tontonan melebihi 88,000 kali, 531 reaksi, 58 kali perkongsian dan 384 komen, setakat tarikh pemfailan saman itu.

Bagaimanapun, dalam surat jawapan daripada peguamnya dari firma Yusfarizal Aziz & Zaid Advocates & Solicitors kepada Tetuan SN Nair & Partners yang mewakili Anwar, Muhammad Sanusi tidak menafikan membuat ucapan itu.

Firma itu memaklumkan pihaknya diarahkan oleh Muhammad Sanusi sebagai anak guam untuk menyatakan dengan jelas bahawa beliau tidak menafikan membuat ucapan pada 13 November lalu yang disiarkan dalam akaun Facebook ‘Faizal Azumu’.

“Artikel berita diterbitkan portal MalaysiaKini bertajuk ‘Kes liwat Anwar: Dulu kesian sungguh, sekarang PAS kata kena pikiaq’ bertarikh 14 November dan video dimuat naik dalam aplikasi akaun Youtube MalaysiaKini pula tidak berada dalam kawalan atau milikan anak guam kami.

“Oleh yang demikian sekiranya terdapat apa-apa olahan atau penambahan fakta, ulasan atau komen yang membawa kepada apa-apa unsur fitnah, ia dibuat oleh portal MalaysiaKini dan di luar kawalan anak guam kami,” katanya.

Firma itu menyatakan, surat tuntutan bertarikh 16 November kepada Muhammad Sanusi juga tidak menyatakan dengan jelas kata-kata fitnah terkandung dalam ucapan berkenaan sebaliknya hanya menyatakan petikan secara umum.

“Dalam apa jua keadaan, anak guam kami menafikan bahawa ucapan tersebut adalah terjumlah kepada suatu ucapan berunsur fitnah. Sekiranya kata-kata fitnah merujuk kepada ucapan anak guam kami berkenaan salah laku dan kes-kes jenayah melibatkan anak guam pihak tuan, anak guam kami menafikan tuduhan tersebut,” katanya.

Firma itu berkata ucapan Muhammad Sanusi dibuat berdasarkan fakta yang sememangnya berlaku iaitu sekitar 1998, Anwar sememangnya dipecat daripada jawatan Timbalan Perdana Menteri dan Timbalan Presiden UMNO atas dakwaan salah guna kuasa dan isu moral.

Selain itu surat tersebut turut menyatakan beberapa lagi kes melibatkan Anwar di mahkamah selain pengampunan oleh Yang di-Pertuan Agong.

“Oleh demikian, anak guam kami melalui ucapan tersebut telah memaklumkan kepada orang ramai tentang fakta-fakta yang sememangnya berlaku pada tahun-tahun lepas, yang telah diketahui umum.

“Hanya kerana anak guam pihak tuan telah diberikan pengampunan oleh Yang di-Pertuan Agong, ia tidak menghalang mana-mana pihak daripada menyebut atau menyatakan fakta-fakta dan sejarah yang berlaku berkaitan anak guam pihak tuan,” katanya.

Surat itu turut menyatakan bahawa Muhammad Sanusi menegaskan yang dirinya mempunyai pembelaan bermerit di bawah undang-undang.

“Dalam keadaan ini, kami mempunyai arahan anak guam untuk menerima tuntutan bagi pihaknya dan anak guam kami dengan ini merizabkan kesemua haknya yang diperuntukkan undang-undang,” katanya.

Satu peringatan: Anwar ada sejarah campur tangan dalam siasatan


Menteri agama tegur ‘babak panas’ drama Zul Ariffin, akan tayang pada Ramadan

Menteri di Jabatan Perdana Menteri (Hal Ehwal Agama) Senator Datuk Idris Ahmad menegur ‘babak panas’ sebuah drama Melayu yang beliau lihat sebagai melampaui batasan Islam.

Malah, katanya drama berkenaan akan ditayangkan pula pada bulan Ramadan yang ditungu-tunggu oleh seluruh manusia yang beriman bagi mengejar takwa.

“Apabila sebuah drama yang telah ditular untuk ditayangkan dalam bulan yang sepatutnya ditunggu oleh seluruh manusia yang beriman bagi mengejar taqwa, namun seolah dicemari dengan kegusaran yang saya kira melampui batas yang perlu ditegur.

“Hiburan tidak dihalang dalam Islam.

“Namun, tatacara hiburan dalam Islam pastinya terdapat disiplin yang tegas, apatah lagi melibatkan ikhtilat yang berlebihan dengan adegan yang ternyata mengundang maksiat,” katanya setelah tular pelakon, Zul Ariffin mencetuskan kontroversi apabila memuat naik video memaparkan beberapa ‘babak panas’ dalam drama terbaharu lakonannya ‘Perempuan Itu’ di Instagram, hari ini.

Idris yang juga Naib Presiden PAS berkata industri hiburan di Malaysia ini bukanlah perkara yang ingin beliau halangi, tapi jika ianya mencemarkan fitrah dalam agama, beliau tidak boleh membiarkan ianya berlaku tanpa dinasihati.

Sehubungan itu, katanya, beliau akan menghubungi pihak yang terbabit untuk mendapatkan nasihat supaya perkara ini boleh ditegah dan diubah dengan hikmah.

“Dalam masa yang sama, saya menyeru kepada seluruh umat Islam, tidak kira usia dan kedudukan, untuk bersiap menghadapi Ramadan yang menjanjikan sejuta hikmah oleh Allah SWT.

“Persiapkan diri, pasangan, keluarga dan masyarakat sekeliling kita agar memeriahkan Ramadan dengan penuh pengharapan dan keinsafan. Jauhi perkara mendekatkan kita dengan maksiat, agar Ramadan kita tidak tercalar dan cacat cela. Moga Allah terus memimpin kita,” katanya.


Takut kalah ke, kata Zahid kepada pembangkang pertahan PRU-15 semasa banjir

Pembangkang didakwa takut kalah jika pilihan raya umum ke-15 (PRU-15) diadakan semasa musim banjir hujung tahun ini, kata Datuk Seri Ahmad Zahid Hamidi.

Presiden UMNO itu yang sedang berdepan puluhan pertuduhan di mahkamah mempertahankan gesaannya pada Sabtu agar PRU-15 diadakan dengan segera walaupun semasa musim banjir melanda negara dan membidas pembangkang, Pakatan Harapan sebenarnya kepanasan kerana takut akan kalah nanti.

“Mereka lupa bekas PM terakhir mereka, Tun Dr Mahathir Mohamad sendiri pernah mengadakan PRU pada November 1999, tak pula jadi isu besar.

“Terbaharu, tahun lepas, PRN (Pilihan Raya Negeri) Sarawak diadakan pada 18 Dis 2021. Pembangkang pula tewas teruk.

“Ternyata pembangkang sebenarnya takut mereka kalah kerana kepercayaan terhadap PH hilang apabila Dr Mahathir Mohamad tak mahu serah jawatan kepada Datuk Seri Anwar Ibrahim, selain manifesto mereka gagal dilaksanakan,” katanya dalam kenyataan di Facebook hari ini.

Jelas Zahid lagi, UMNO dan Barisan Nasional (BN) tidak akan terus memberi peluang kepada pembangkang untuk memburukkan mereka dan oleh sebab itu PRU-15 perlu diadakan dengan segera.

“BN tidak akan memberikan hayat politik terhadap PH dan musuh BN untuk memberikan mereka kelebihan menyelesaikan jelajah memburukkan BN hingga ke tahun depan,” katanya lagi.

Terdahulu pada Sabtu lalu semasa melancarkan jentera Pemuda BN, Zahid berkata mereka sedia menghadapi dan meredah banjir sekalipun PRU-15 diadakan semasa musim banjir.

Banjir yang melanda negara pada akhir tahun lalu meragut 55 nyawa, dengan lebih 500,000 orang hilang tempat tinggal. Kerugian akibat infrastruktur awam, rumah dan pertanian yang musnah mencecah lebih RM6 bilion.

Jabatan Meteorologi menjangkakan musim tengkujuh bermula November dan berterusan hingga Mac depan.

Dalam pada itu, Perdana Menteri Datuk Seri Ismail Sabri Yaakob juga memberi isyarat jelas tarikh PRU-15 akan diadakan pada masa terdekat dan ia akan diputuskan semasa mesyuarat ‘top five’ yang dijadualkan pada 30 September ini.


Betul adalah betul, salah adalah salah, kata anak perempuan Rosmah dengan bekas suami lama

Anak perempuan Datin Seri Rosmah Mansor dengan perkahwinan suami terdahulu meluahkan pandangannya berhubung keputusan Mahkamah Tinggi Kuala Lumpur yang mensabitkan hukuman terhadap ibunya dalam kes rasuah solar semalam.

Datin Azreen Soraya Abdul Aziz berkata biarlah keputusan sepenuhnya dimuktamadkan sehingga ke Mahkamah Persekutuan dan mempercayai badan kehakiman akan membuat keputusan tanpa halangan dan rasa takut dalam kes melibatkan ibunya tersebut.

“Biarlah perkara itu habis sehingga ke Mahkamah Persekutuan jika perlu. Kita perlu mempercayai fakta dan keupayaan badan kehakiman kita untuk mencapai penghakimannya tanpa halangan dan tanpa rasa takut.

“Sebagai seorang anak, ia sentiasa mudah untuk berfikir hanya secara subjektif. Ia sentiasa sukar untuk menjadi objektif dalam pemikiran dan tindakan kita, memandangkan keadaan sosio-teologi yang telah kita terima sejak lahir.

“Walaupun banyak ‘white noise’ subjektif oleh masyarakat kita, budaya dan penerapan agamanya, saya tetap objektif. Betul adalah betul, salah adalah salah – terutama apabila ia berkaitan dengan pemimpin (termasuk pasangan); walaupun mereka adalah keluarga,” katanya di Instagram.

Azreen Soraya merupakan anak Rosmah dalam perkahwinan terdahulu dengan Abdul Aziz Nong Chik yang berkahwin dengan selebriti, Datuk Fazley Yaakob.

Beliau menegaskan akan terus memperjuangkan kepentingan negara kerana ia adalah tanggungjawabnya sebagai manusia dan rakyat Malaysia, walaupun kapasitinya terhad.

“Sebagai seorang anak, saya hanya boleh terus mendoakan mereka (ibu bapa) dan mengharapkan yang terbaik walaupun saya menjangkakan yang paling teruk,” katanya.

Semalam, Mahkamah Tinggi Kuala Lumpur mendapati Rosmah bersalah atas ketiga-tiga pertuduhan rasuah berhubung projek tenaga solar sekolah Sarawak.

Hakim Mahkamah Tinggi Zaini Mazlan menjatuhkan hukuman penjara 10 tahun dan denda RM970 juta terhadap isteri bekas perdana menteri Najib Razak itu.

Hukuman itu ditangguhkan sementara menunggu rayuan Rosmah di Mahkamah Rayuan.


UMNO batal rayuan tuntut RM116.7 juta, wang kini milik Najib dan parti

UMNO memfailkan notis untuk tidak meneruskan rayuan terhadap keputusan Mahkamah Tinggi berhubung samannya bagi menuntut semula wang berjumlah RM116.7 juta yang disita polis ketika serbuan di Pavilion Residences.

“Kami telah diarahkan oleh UMNO memfailkan notis untuk tidak meneruskan rayuan yang telah dilakukan pada Isnin lepas (30 Ogos) atas alasan ia kini bersifat akademik,” kata peguam Tania Scivetti dalam mesej di aplikasi WhatsApp kepada Bernama.

Menurutnya, kes saman membabitkan RM116.7 juta itu sudah selesai manakala isu sama membabitkan OBYU Holdings Sdn Bhd.

Dalam kes OBYU Holdings, wang berjumlah RM114 juta yang disita daripada Pavilion Residences telah dikembalikan kepada bekas Perdana Menteri Datuk Seri Najib Razak dan UMNO susulan keputusan kerajaan untuk tidak memfailkan rayuan terhadap keputusan Mahkamah Tinggi yang menolak permohonannya untuk melucut hak wang itu.

Sejumlah RM114 juta disita ketika serbuan polis ke atas satu unit kondominium mewah di Pavilion milik OBYU Holdings yang didakwa diseleweng daripada 1Malaysia Development Bhd (1MDB).

Berdasarkan senarai mahkamah, rayuan itu dijadual didengar oleh Mahkamah Rayuan esok. Bagaimanapun, ia telah dikeluarkan susulan pemfailan notis untuk tidak meneruskan rayuan itu.

Pada 21 Mac 2019, Mahkamah Tinggi membenarkan permohonan polis dan kerajaan Malaysia untuk membatalkan saman yang difailkan UMNO bagi menuntut agar wang sebanyak RM116.7 juta dipulangkan kepada parti politik itu.

Peryataan tuntutan UMNO antara lain memohon deklarasi bahawa penggeledahan dan penyitaan yang dilakukan pada 17 Mei 2018 di premis terbabit di Tower B, Pavilion Residences, Jalan Raja Chulan adalah salah di sisi undang-undang.

Parti itu menamakan Timbalan Pengarah (Risikan/Operasi) Jabatan Siasatan Jenayah Komersial (JSJK) Bukit Aman Senior Asisten Komisioner Datuk Mohd Sakri Arifin, Penolong Pesuruhjaya Polis JSJK R Rajagopal, Pengarah JSJK Bukit Aman Datuk Seri Amar Singh Ishar Singh, Ketua Polis Negara Tan Sri Mohamad Fuzi Harun dan kerajaan sebagai defendan.

UMNO turut memohon perintah agar wang berjumlah RM43.3 juta iaitu perbezaan jumlah RM160 juta dan RM116.7 juta dipulangkan kepada parti itu.


Kena tanya UMNO dulu kalau nak terima bekas pemimpin dipecat: Salahuddin

Sebarang keputusan berhubung permohonan bekas pemimpin dipecat perlu terlebih dahulu dirunding dengan UMNO, kata Datuk Seri Salahuddin Ayub.

Timbalan Presiden Amanah itu berkata keharmonian sesama parti dalam kerajaan campuran perlu diutamakan, ia memandangkan UMNO kini sudah menjadi rakan politik yang disayangi Pakatan Harapan (PH).

“Kita kena libat urus dahulu dengan UMNO, berjumpa dan berunding kalau kita rasa perlu. Macam ingin bertunang, mesti kita runding dahulu, bagaimanapun (rundingan) hanya dibuat kalau perkara itu berlaku,” katanya dipetik laporan Bernama.

Kenyataan Salahuddin itu selari dengan pendirian Pengerusi PH, Datuk Seri Anwar Ibrahim sebelum ini yang juga mahu hubungan dengan UMNO perlu menjadi keutamaan sekiranya bekas parti pemimpin itu memohon untuk menyertai mana-mana parti dalam gabungan tersebut.

Terdahulu, Mesyuarat Majlis Tertinggi (MT) UMNO bulan lalu membuat ketetapan memecat bekas Ketua Pemuda, Khairy Jamaluddin Abu Bakar dan bekas Ketua UMNO Selangor, Tan Sri Noh Omar kerana melanggar disiplin parti semasa Pilihan Raya Umum Ke-15 (PRU-15).

UMNO turut menggantung bekas naib presidennya, Datuk Seri Hishammuddin Hussein; bekas ketua penerangan, Shahril Hamdan; Ketua UMNO Bahagian Tebrau, Datuk Maulizan Bujang dan bekas Ahli Parlimen Jempol, Datuk Seri Salim Sharif.

Parti itu juga bertindak memecat lima ahli UMNO Pasir Gudang, sembilan ahli UMNO Putrajaya, dua ahli UMNO Tanjong Karang serta 26 ahli UMNO dari Pahang.


Sasaran unjuran KDNK akan berjaya dicapai jika pandemik distabilkan

Unjuran pertumbuhan keluaran dalam negara kasar (KDNK) 2021 antara 6.0 hingga 7.5 peratus boleh dicapai jika krisis kesihatan yang melanda negara dapat distabilkan dalam masa terdekat ini, kata Datuk Seri Mustapa Mohamed.

Menteri di Jabatan Perdana Menteri (Ekonomi) menyifatkan langkah kerajaan untuk mengurangkan kadar jangkitan Covid-19 menerusi penyediaan vaksin dan program suntikan yang menyeluruh mampu memberi impak positif kepada keseimbangan ekonomi negara.

“Jadi, kalau kita andaikan bahawa peratusan rakyat Malaysia yang disuntik mengikut jadual atau dapat dipercepatkan (meningkat) serta keadaan COVID-19 dapat dikawal maka kita akan dapat melihat penurunan positif kes COVID-19.

“Dan ia sudah pasti ini akan memberi kesan positif kepada kedudukan ekonomi Malaysia,” katanya lapor Bernama.

Mustapa hari ini mengadakan sidang media mengenai Penunjuk Ekonomi: Indeks Pelopor, Serentak dan Susulan bagi bulan Mac 2021.

Indeks Pelopor (IP) melonjak 17.3 peratus pada Mac 2021, jauh lebih tinggi berbanding peningkatan sebanyak 8.2 peratus pada Januari dan 8.6 peratus pada Februari tahun ini.

Mustapa berkata prestasi yang baik itu adalah selaras dengan pertumbuhan KDNK pada Mac, 2021 sebanyak 6.0 peratus.

Menurutnya, momentum pertumbuhan ini akan terjejas sekiranya kerajaan memutuskan untuk melaksanakan sekatan pergerakan penuh bagi tempoh 25 Mei hingga 7 Jun 2021.

“Sekatan pergerakan penuh akan menyebabkan kadar penggangguran meningkat dengan mendadak, bilangan isi rumah miskin akan bertambah, prestasi syarikat kecil dan besar akan terjejas dan kedudukan fiskal akan berada dalam keadaan yang lebih mencabar,” katanya.

Mustapa berkata semasa libat urus dengan wakil industri, perusahaan mikro, kecil dan sederhana serta persatuan penjaja pada 22 dan 23 Mei 2021, sebahagian besar daripada mereka bersetuju dengan keputusan kerajaan untuk melaksanakan Perintah Kawalan Pergerkan (PKP) 3.0.


164,375 kanak-kanak 5 hingga 11 tahun lengkapkan dua dos vaksin

Sejumlah 69,272,251 dos vaksin Covid-19 telah diberikan kepada populasi Malaysia, termasuk rakyat asing, sejak kerajaan melancarkan Program Imunisasi Covid-19 Kebangsaan (PICK) pada 24 Februari tahun lalu hingga semalam.

Daripada jumlah itu, 25,984,454 atau 79.6 peratus lengkap dua dos suntikan, manakala 27,567,306 atau 84.4 peratus menerima sekurang-kurangnya satu dos.

Pada masa sama 22,957,974 atau 97.6 peratus individu dewasa telah menerima dua dos vaksin, manakala 23,235,033 atau 98.8 peratus lagi menerima sekurang-kurangnya satu dos.

Sejak Oktober lalu pula sejumlah 15,933,049 atau 67.7 peratus individu dewasa menerima dos penggalak dengan semalam sahaja seramai 10,180 dos telah diberikan.

Sementara itu, sejak September tahun lalu pula seramai 2,862,105 atau 92.0 peratus remaja berusia 12 hingga 17 tahun telah melengkapkan dua dos vaksin Covid-19, dan 2,963,947 atau 95.3 peratus lagi menerima sekurang-kurangnya satu dos.

Bagi PICKids yang bermula awal Februari lalu, seramai 164,375 atau 4.6 peratus daripada kanak-kanak berusia lima hingga 11 tahun telah menerima dua suntikan dos vaksin, dan 1,368,326 atau 38.5 peratus lagi menerima sekurang-kurangnya satu dos.

Semalam sahaja sebanyak 33,494 dos vaksin Covid-19 diberikan kepada kanak-kanak dengan 29,917 daripadanya adalah dos kedua.


Bekas Setpol Salahuddin Ayub dilantik Pengerusi SSM baharu

Suruhanjaya Syarikat Malaysia (SSM) hari ini (13 Mac 2023) memaklumkan bekas Setiausaha Politik kepada mantan Menteri Pertanian Datuk Seri Salahuddin Ayub, Ahmad Sabki Yusof, dilantik sebagai pengerusinya yang baharu berkuat kuasa 1 Mac lalu.

SSM dalam satu kenyataan berkata Ahmad Sabki yang berkelulusan Sarjana Pentadbiran Perniagaan dan Sarjana Undang-Undang Perbandingan daripada Universiti Islam Antarabangsa, adalah seorang yang berpengalaman luas dalam bidang berkaitan syarikat dan komersial.

“Beliau juga pernah memegang jawatan utama di pelbagai syarikat, organisasi dan firma guaman dalam tugasan berkaitan undang-undang komersial, pengurusan, tadbir urus korporat, pematuhan serta pengurusan risiko,” menurut kenyataan ringkas itu.

Pengumuman itu menyusul pelantikan bekas Ketua Pemuda UMNO Datuk Asyraf Wajdi Dusuki sebagai Pengerusi MARA oleh Timbalan Perdana Menteri yang juga Presiden UMNO, Datuk Seri Ahmad Zahid Hamidi.

Untuk rekod, Ahmad Sabki sebelum ini pernah ditahan Suruhanjaya Pencegahan Rasuah Malaysia (SPRM) pada 2019 lalu atas dakwaan menerima jam tangan berharga mahal dari pihak tertentu semasa memegang jawatan sebagai setiausaha politik.

Bagaimanapun, beliau dibebaskan dan jam tangan itu dikembalikan kepadanya setelah SPRM memaklumkan tiada sebarang pertuduhan dikenakan ke atas beliau.

Menurut Ahmad Sabki, jam Omega itu beliau terima daripada rakan dan juga klien beliau (semasa kerjaya beliau sebagai peguam) dan telah beliau kenali sejak sebelum menjawat jawatan dalam kerajaan.

Lantik ahli politik dalam GLC, Bersih bidas Anwar cakap tak serupa bikin


Dana KWAN digunakan beli vaksin, laksana program imunisasi: Khairy

Spekulasi berhubung Kumpulan Wang Amanah Negara (KWAN) terjawab apabila Khairy Jamaluddin menjelaskan dana tersebut sebenarnya digunakan untuk perolehan vaksin dan perbelajaan berkaitan Program Imunisasi COVID-19 Kebangsaan.

Menteri Penyelaras Program Imunisasi COVID-19 Kebangsaan itu berkata dana yang digunakan meliputi sejumlah peruntukkan sebanyak RM3 bilion dan RM2 bilion bagi pelaksanaan program imunisasi.

“Dari segi penggunaan duit KWAN itu, perkara tersebut akan dijawab oleh Kementerian Kewangan, saya pengguna duit, bukan pemberi duit, pemberi duit kena jawablah dia ambil duit daripada mana, saya pengguna duit.

“Saya akan jawab dengan teliti nanti (mengenai penggunaannya) dalam kenyataan media…tapi dengan mudah, ia berjumlah RM5 bilion, (iaitu) RM3 bilion untuk pembelian vaksin dan RM2 bilion untuk pelaksanaan program imuniasasi,” katanya lapor Bernama hari ini.

Khairy menghadiri Mesyuarat Badan Bertindak Program Imunisasi COVID-19 Kebangsaan peringkat negeri Kedah yang turut dihadiri Menteri Besar Kedah Muhammad Sanusi Md Nor.

Khairy diminta mengulas mengenai keputusan kerajaan baru-baru ini, yang mewartakan Ordinan Darurat (Kumpulan Wang Amanah Negara) (Pindaan) 2021 yang membolehkan kerajaan menggunakan dana kumpulan wang itu untuk perolehan vaksin dan perbelanjaan berkaitan program imunisasi.

Mengulas lanjut, Khairy berkata jumlah perbelanjaan berkaitan program imunisasi merangkumi penyediaan kemudahan seperti menyewa dewan, pembayaran utiliti, penyediaan makanan selain pembayaran elaun kepada petugas.

“Macam hari ini, saya datang ke Kedah, Menteri Besar Kedah minta duit daripada saya (untuk pelaksanaan program imunisasi), nak ambil daripada mana? Kalau RM3 bilion sudah pakai beli vaksin, takkan pelaksanaan program dibuat secara percuma,” katanya.

Beliau turut menambah bahawa peruntukan keseluruhan RM5 bilion itu adalah had syiling yang diputuskan Kementerian Kewangan bagi tujuan tersebut setakat ini.


Marching towards new battlefield of endemicity, with new strategies

Alhamdulilah and thank you, to all our frontline workers and those behind the scenes who have played pivotal roles in flattening the curve.

My deepest gratitude to everyone in the Ministry of Health, working as a team towards a common goal to control the spread of Covid-19 in our beloved nation.

We have been successful thus far in averting a national disaster as seen currently in many countries globally. But we are not out of the woods yet, as next week will witness us fighting in a new battlefield with new strategies in place.

We can only win this war if all of us, all Malaysians, collectively come together as part of our social responsibility to embrace the standard operating procedures (SOPs) and guidelines set by the government.

We must have social discipline and social compliance to the SOPs — embrace social distancing, take all the precautionary measures and maintain good personal hygiene.

Come this weekend many of you will be travelling back to your kampung. However, you must take this time to plan and do what is necessary to comply with the respective SOP and abide by the new norms.

We must ensure everyone adhere to safe distancing, especially in crowded and confined spaces.

You may need to address the ventilation of spaces to make it more safe with regular sanitisation of common areas such as pantries or prayer rooms (surau), and only allow a limited number of people to congregate in a space at any one time to ensure safe social distancing.

All of the above sounded familiar to all of us in Malaysia? Yes, except now more than ever, we need each and every one of us to play their role to keep our “Keluarga Malaysia” safe from COVID-19.

The MOH’s guiding principles are clear and the onus is now on the people to implement them. Each individuals are self-empowered. This is our social responsibility and we need social discipline and social compliance to embrace and practice the SOPs.

We must adapt to these new norms. The world will not be the same anymore. We must all learn that every individual’s action has a ripple effect on how we manage Covid-19 in our community. We have to adapt, adjust and accommodate the new norms in our lives.

Let us help each other to make sure our loved ones especially those who are vulnerable are safe. Let us keep Malaysia safe. Let’s emerge victorious at the end of this war against an invisible enemy.

Tan Sri Dr Noor Hisham Abdullah
Director-General of Health


PRN Johor: Polis siasat kes bakar, rosakkan bendera parti politik

Polis membuka kertas siasatan mengenai laporan kes membakar dan membuang bendera sebuah parti politik di kawasan Dewan Undangan Negeri (DUN) Layang-layang, pagi tadi.

Ketua Polis Johor Datuk Kamarul Zaman Mamat sehubungan itu menggesa penyokong parti yang bertanding pada Pilihan Raya Negeri (PRN) supaya bersaing secara sihat dan positif.

“Memasuki hari ketiga berkempen, tiada sebarang insiden tidak diingini berlaku kecuali kejadian beberapa bendera parti politik dibakar pagi tadi,” katanya hari ini.

Beliau berkata polis memandang serius kejadian itu dan akan melakukan siasatan secara menyeluruh, termasuk memanggil wakil parti politik untuk membantu siasatan.

“Saya beri jaminan kita akan menyiasat perkara itu, selain turut meningkatkan rondaan dan menambah lagi pasukan pemantau untuk memastikan tiada tindak balas berlaku atau kejadian sama berulang. Biar polis selesaikan perkara ini,” katanya.

Kamarul Zaman berkata selain insiden membakar dan membuang bendera parti di DUN Layang-Layang, terdapat juga insiden beberapa papan poster membabitkan PKR didakwa dirosakkan di kawasan DUN Tenggaroh.

Beliau juga mengingatkan semua pihak yang terbabit dalam PRN Johor supaya terus patuh kepada prosedur operasi standard (SOP) ditetapkan pihak berkuasa bagi membendung penularan pandemik Covid-19.

“Peraturan menggariskan kempen tamat jam 10 malam, jadi tamatkan saja kempen pada waktu itu tidak perlu untuk memohon masa dilanjutkan,” katanya.


DoJ pulangkan RM1.9b lagi dana 1MDB diseleweng kepada Malaysia

Jabatan Kehakiman (DoJ) Amerika Syarikat (AS) memulangkah tambahan AS$452 juta (RM1.9 bilion) dana 1Malaysia Development Bhd (1MDB) yang disalahguna kepada rakyat negara ini, menjadikan keseluruhan yang dipulangkan kira-kira AS$1.2 bilion (RM5 bilion).

Kenyataan media DoJ memetik dokumen mahkamah berkata dana 1MDB, sebelum ini dikenali sebagai ‘Dana pembangunan pelaburan Malaysia’ telah digubah menerusi beberapa institusi kewangan utama seluruh dunia termasuk AS, Switzerland, Singapura dan Luxembourg.

Bermula 2016, usaha yang merangkumi 41 tindakan rampasan sivil difailkan di Mahkamah Daerah California dan satu di Mahkamah Daerah Columbia oleh Seksyen Pengubahan Wang dan Pemerolehan Aset (MLARS) Bahagian Jenayah DoJ yang membawa kepada penyitaan aset dicuri bernilai lebih AS$1.7 bilion (RM7.17 bilion).

Ia adalah pemerolehan aset terbesar setakat ini di bawah Inisiatif Jabatan Pemulihan Aset Kleptokrasi. Kedua-dua dana berkenaan dilucutkan dan ia diperoleh serta dikembalikan hasil bantuan jabatan berkenaan.

DoJ akan terus mengambil tindakan ke atas aset tambahan yang ada kaitan dengan penyelewengan itu, kata DoJ.

Sebagaimana dinyatakan dalam aduan dakwaan rampasan sivil, sejak 2009 hingga 2015, lebih AS$4.5 bilion (RM18.98 bilion) dana milik 1MDB didakwa telah disalahguna oleh pegawai tertinggi 1MDB, rakan subahat dan Low Teak Jho atau Jho Low menerusi aktiviti jenayah membabitkan pengubahan wang haram dan penyelewengan dana antarabangsa.

DoJ berkata sebahagian hasil penyelewengan itu juga didakwa digunakan untuk memberi rasuah.

1MDB diwujudkan oleh kerajaan Malaysia bagi mempromosikan pembangunan ekonomi di negara ini menerusi usaha sama global dan pelaburan langsung asing. Dana berdaulat itu dibangunkan untuk digunakan bagi meningkatkan kesejahteraan rakyat Malaysia.

Bagaimanapun, dana yang dipegang 1MDB dan hasil bon yang dikeluarkan untuk/dan bagi pihak 1MDB dibelanjakan untuk pelbagai jenis barang mewah, termasuk rumah dan harta tanah mewah di Beverly Hills, New York, dan London; kapal layar mewah; seni halus oleh Monet dan Van Gogh.

Dana berkenaan turut digunakan untuk pelbagai tujuan pelaburan termasuk hotel butik di Beverly Hills, syarikat produksi filem yang menghasil ‘The Wolf of Wall Street’, selain aktiviti penyelewengan berterusan membabitkan pembangunan semula Park Lane Hotel di Manhattan, saham dalam EMI iaitu pemegang hak muzik terbesar.

Seperti didakwa, dana lain juga diberikan kepada pelbagai pegawai awam dan rakan konspirasi.

Untuk rekod, pada 3 Ogos 2020 Datuk Seri Najib Razak dihadapkan ke Mahkamah Tinggi Kuala Lumpur atas empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan amaun sama.

Terdahulu, pada penghujung Julai 2020 bekas Perdana Menteri dijatuhi hukuman penjara 12 tahun dan denda RM210 juta kerana didapati bersalah atas tujuh pertuduhan membabitkan penyelewengan RM42 juta dana SRC International Sdn Bhd.


Korea Utara bergelut hadapi ancaman Covid-19, kes kematian meningkat

Korea Utara pada Isnin melaporkan lapan kematian baharu dan 392,920 kes lagi melibatkan individu yang mengalami simptom demam di tengah-tengah wabak Covid-19 yang semakin meningkat.

Pemimpin utamanya, Kim Jong-un mengecam pegawai bertanggungjawab terhadap kelewatan penghantaran ubat dan mengarahkan tenteranya untuk terlibat mengendalikan penularan wabak di ibu negara itu, Pyongyang.

Ibu pejabat antivirus kecemasan berkata lebih 1.2 juta orang jatuh sakit di tengah-tengah penularan demam yang menular dengan cepat sejak akhir April dan kira-kira 564,860 orang kini dikuarantin.

Lapan kematian baharu dilaporkan dalam tempoh 24 jam hingga 6 petang Ahad dan menjadikan jumlah kematian keseluruhan kini 50 kes.

Media kerajaan tidak menyatakan jumlah sebenar kes demam dan kematian yang disahkan sebagai kes Covid-19.

Pakar berkata Korea Utara berkemungkinan kekurangan bekalan ujian dan peralatan untuk mengesan jangkitan Covid dalam jumlah besar.

Pakar berkata kegagalan untuk memperlahankan virus itu boleh membawa kesan buruk kepada Korea Utara, memandangkan sistem penjagaan kesihatannya yang lemah.

Penduduknya yang berjumlah 26 juta orang dipercayai kebanyakannya tidak divaksinasi selepas kerajaan mereka menolak berjuta-juta vaksin yang ditawarkan oleh PBB.

Korea Utara mengesahkan mengesan kes Covid-19 pertamanya pada Khamis minggu lalu selepas mengumumkan sejumlah individu yang disahkan dijangkiti varian Omicron.

Pemimpin Korea Utara Kim Jong-un dilihat memakai topeng muka di televisyen kerajaan pada Khamis ketika mengumumkan penemuan kes pertama wabak Covid-19 di negara itu.


Covid-19: Penerima dos lengkap tetap kena patuh SOP

Mereka yang sudah menerima dos lengkap vaksin Covid-19 masih perlu mematuhi prosedur operasi standard (SOP) ditetapkan, kata Ketua Pengarah Kesihatan, Tan Sri Dr Noor Hisham Abdullah.

Ini kerana, katanya, wujud perkembangan mutakhir yang menunjukkan kemunculan varian baharu SARS-CoV-2 di luar negara, yang dikhuatiri boleh menganggu keberkesanan program imunisasi Covid-19 kebangsaan sekarang.

Dalam satu kenyataan hari ini, beliau berkata, pengembara dari luar negara, terutama dari negara-negara dengan kadar jangkitan Covis-19 yang tinggi, berisiko meningkatkan penularan jangkitan penyakit ini ke Malaysia.

“Sehubungan itu, kerajaan menetapkan beberapa langkah pencegahan. Sebagai contoh, kawalan sempadan negara, saringan COVID-19 di semua pintu masuk antarabangsa dan pelaksanaan perintah kuarantin wajib di tempat kediaman atau stesen kuarantin bagi semua pengembara.

“Ia terus dijalankan walaupun individu berkenaan sudah mendapat vaksin Covid-19 yang lengkap di negara asal sebelum mereka berlepas. Kita menasihati individu terbabit supaya terus mematuhi semua SOP ditetapkan,” katanya.


Pembangkang sedia kerjasama dengan UMNO selepas PRU: Khalid

Sebarang bentuk kerjasama dengan mana-mana parti politik termasuk UMNO hanya akan diputuskan selepas Pilihan Raya Umum Ke-15, kata Pengarah Komunikasi Amanah, Khalid Abdul Samad.

Khalid berkata langkah tersebut akan diambilkira sekiranya blok pembangkang tidak memiliki jumlah yang cukup untuk membentuk kerajaan dan mereka tidak menolak kerjasama dengan parti luar lain.

“Sekarang ini, kita lawan.. PH teruskan perjuangannya yang telah disokong rakyat. Kita menang PRU-14 namun jatuh dikhianati, bukan kerana rakyat tolak kita. Maka kita jangan berbalah, tentukan pembangkang semua dapat bersatu.

“Kalau selepas PRU-15, akhirnya tidak dapat jumlah yang cukup untuk bentuk kerajaan, pada ketika itu barulah kita tengok kemungkinan-kemungkinan dengan pihak lain di luar pakatan,” kata beliau dipetik dalam Utusan Malaysia.

Berhubung pendirian blok pembangkang untuk bekerjasama dengan pemimpin UMNO yang dikaitkan dengan pertuduhan mahkamah, Khalid berkata ia bukan satu isu kerana seseorang itu boleh bertaubat dan kemudiaan boleh bekerjasama semula selagi ia tidak bercanggah dengan dasar perjuangan.

“Bagi Amanah, yang penting adalah prinsip-prinsip perjuangan. Tidak ada guna kita bersatu dan bekerjasama atas dasar-dasar yang bercanggah dengan prinsip perjuangan.

“Kita tidak boleh ambil sikap, orang Islam semua akhirnya boleh bertaubat, akhirnya masuk syurga, maka kita boleh bekerjasama dengan orang Islam walaupun dia penyamun dan perompak,” katanya.

Sebelum ini, pemimpin UMNO, Tan Sri Annuar Musa mengesyaki wujud rancangan oleh individu tertentu yang akan cuba membawa UMNO bergabung dengan Ketua Pembangkang, Datuk Seri Anwar Ibrahim dan DAP selepas berakhir pilihan raya umum (PRU) nanti.

Bekas setiausaha agung Barisan Nasional (BN) yang dipecat itu berkata pendirian UMNO untuk bertanding secara solo dan kemudiaan membentuk sebuah kerajaan adalah tidak masuk akal kerana hasil kajian yang dibuatnya mendapati ia sesuatu yang mustahil berlaku.

Kenyataan Khalid ini secara tidak langsung mengesahkan wujud rancangan seperti yang didakwa oleh Annuar.